title: 2015 m. gruodžio 10 d. Tarybos sprendimas (ES) 2015/2355, kuriuo tam tikros valstybės narės įgaliojamos priimti dėl Europos Sąjungos interesų Rusijos Federacijos prisijungimą prie 1980 m. Hagos konvencijos dėl tarptautinio vaikų grobimo civilinių aspektų

text:
17.12.2015

               LT

               Europos Sąjungos oficialusis leidinys

               L 331/14

         TARYBOS SPRENDIMAS (ES) 2015/2355
   2015 m. gruodžio 10 d.
   kuriuo tam tikros valstybės narės įgaliojamos priimti dėl Europos Sąjungos interesų Rusijos Federacijos prisijungimą prie 1980 m. Hagos konvencijos dėl tarptautinio vaikų grobimo civilinių aspektų
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 81 straipsnio 3 dalį kartu su 218 straipsniu,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Europos Sąjunga yra nusistačiusi kaip vieną iš savo tikslų skatinti vaiko teisių apsaugą, kaip nurodyta Europos Sąjungos sutarties 3 straipsnyje. Priemonės, skirtos vaikams apsaugoti nuo neteisėto išvežimo ar laikymo, yra esminė tos politikos dalis;

               (2)

               Taryba yra priėmusi Reglamentą (EB) Nr. 2201/2003 (2) (Reglamentas „Briuselis IIa“), kuriuo siekiama apsaugoti vaikus nuo žalingų padarinių, kuriuos sukelia neteisėtas išvežimas ar laikymas, nustatyti tvarką, kuri užtikrintų greitą jų sugrąžinimą į valstybę, kurioje jie nuolat gyvena, taip pat užtikrinti teisės matytis su vaiku ir globos teisių apsaugą;

               (3)

               Reglamentu (EB) Nr. 2201/2003 papildoma ir sustiprinama 1980 m. spalio 25 d. Hagos konvencija dėl tarptautinio vaikų grobimo civilinių aspektų (toliau – 1980 m. Hagos konvencija), kuria tarptautiniu lygmeniu nustatoma susitariančiųjų valstybių ir centrinių įstaigų įsipareigojimų ir bendradarbiavimo sistema ir siekiama užtikrinti greitą neteisėtai išvežtų ar laikomų vaikų grąžinimą;

               (4)

               visos Sąjungos valstybės narės yra 1980 m. Hagos konvencijos šalys;

               (5)

               Sąjunga ragina trečiąsias valstybes prisijungti prie 1980 m. Hagos konvencijos ir remia tinkamą 1980 m. Hagos konvencijos taikymą, inter alia, kartu su valstybėmis narėmis dalyvaudama specialiųjų komisijų, kurias reguliariai organizuoja Hagos tarptautinės privatinės teisės konferencija, veikloje;

               (6)

               opiais tarptautinio vaikų grobimo atvejais geriausiu sprendimu galėtų būti laikomi bendri teisinio reglamentavimo pagrindai, taikomi Sąjungos valstybių narių ir trečiųjų valstybių santykiams;

               (7)

               1980 m. Hagos konvencijoje nustatyta, kad ji taikoma tik santykiams tarp prisijungiančios valstybės ir tų susitariančiųjų valstybių, kurios pareiškė, kad priima jos prisijungimą;

               (8)

               pagal 1980 m. Hagos konvenciją ekonominės integracijos regioninėms organizacijoms, pavyzdžiui, Sąjungai, neleidžiama tapti jos šalimi. Todėl Sąjunga negali nei prisijungti prie konvencijos, nei deponuoti savo pareiškimo dėl prisijungiančiosios valstybės priėmimo;

               (9)

               remiantis Europos Sąjungos Teisingumo Teismo nuomone 1/13, pareiškimai dėl priėmimo pagal 1980 m. Hagos konvenciją priklauso išimtinei Sąjungos išorės kompetencijai;

               (10)

               2011 m. liepos 28 d. Rusijos Federacija deponavo prisijungimo prie 1980 m. Hagos konvencijos dokumentą. 1980 m. Hagos konvencija Rusijos Federacijos atžvilgiu įsigaliojo 2011 m. spalio 1 d.;

               (11)

               kelios valstybės narės jau priėmė Rusijos Federacijos prisijungimą prie 1980 m. Hagos konvencijos. Atlikus padėties Rusijos Federacijoje įvertinimą buvo padaryta išvada, kad tos valstybės narės, kurios dar nepriėmė Rusijos Federacijos prisijungimo, gali dėl Sąjungos interesų priimti Rusijos Federacijos prisijungimą pagal 1980 m. Hagos konvencijos sąlygas;

               (12)

               todėl valstybės narės, kurios dar nepriėmė Rusijos Federacijos prisijungimo, turėtų būti įgaliojamos deponuoti pareiškimus dėl Rusijos Federacijos prisijungimo priėmimo dėl Sąjungos interesų laikantis šiame sprendime išdėstytų sąlygų. Bulgarijos Respublika, Čekijos Respublika, Estijos Respublika, Airija, Graikijos Respublika, Ispanijos Karalystė, Prancūzijos Respublika, Kroatijos Respublika, Lietuvos Respublika, Rumunija, Slovėnijos Respublika, Slovakijos Respublika ir Suomijos Respublika, kurios jau priėmė Rusijos Federacijos prisijungimą prie 1980 m. Hagos konvencijos, neturėtų deponuoti naujų pareiškimų dėl priėmimo, kadangi esami pareiškimai tebegalioja pagal tarptautinę viešąją teisę;

               (13)

               Jungtinei Karalystei ir Airijai Reglamentas (EB) Nr. 2201/2003 yra privalomas ir jos dalyvauja priimant ir taikant šį sprendimą;

               (14)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   1.   Valstybės narės, kurios dar to nepadarė, įgaliojamos dėl Sąjungos interesų priimti Rusijos Federacijos prisijungimą prie 1980 m. spalio 25 d. Hagos konvencijos dėl tarptautinio vaikų grobimo civilinių aspektų (toliau – 1980 m. Hagos konvencija).
   2.   1 dalyje nurodytos valstybės narės ne vėliau kaip 2016 m. gruodžio 11 d. deponuoja pareiškimą dėl Rusijos Federacijos prisijungimo priėmimo prie 1980 m. Hagos konvencijos priėmimo dėl Sąjungos interesų, išdėstytą taip:

      „[Visas VALSTYBĖS NARĖS pavadinimas] pareiškia, kad priima Rusijos Federacijos prisijungimą prie 1980 m. spalio 25 d. Hagos konvencijos dėl tarptautinio vaikų grobimo civilinių aspektų, vadovaujantis Tarybos sprendimu (ES) 2015/2355.“

   3.   Kiekviena valstybė narė informuoja Tarybą ir Komisiją apie jos pareiškimą dėl Rusijos Federacijos prisijungimo priėmimo ir perduoda Komisijai pareiškimo tekstą per du mėnesius nuo jo deponavimo.
   2 straipsnis
   Tos valstybės narės, kurios pareiškimus dėl Rusijos Federacijos prisijungimo prie 1980 m. Hagos konvencijos priėmimo deponavo iki šio sprendimo priėmimo datos, naujų pareiškimų nedeponuoja.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   4 straipsnis
   Šis sprendimas skirtas visoms valstybėms narėms, išskyrus Bulgarijos Respubliką, Čekijos Respubliką, Danijos Karalystę, Estijos Respubliką, Airiją, Graikijos Respubliką, Ispanijos Karalystę, Prancūzijos Respubliką, Kroatijos Respubliką, Lietuvos Respubliką, Rumuniją, Slovėnijos Respubliką, Slovakijos Respubliką ir Suomijos Respubliką.

      Priimta Briuselyje 2015 m. gruodžio 10 d.

            Tarybos vardu

            Pirmininkas

         F. BAUSCH

      (1)  2015 m. vasario 11 d. nuomonė (dar nepaskelbta Oficialiajame leidinyje).

      (2)  2003 m. lapkričio 27 d. Tarybos reglamentas (EB) Nr. 2201/2003 dėl jurisdikcijos ir teismo sprendimų, susijusių su santuoka ir tėvų pareigomis, pripažinimo bei vykdymo, panaikinantis Reglamentą (EB) Nr. 1347/2000 (OL L 338, 2003 12 23, p. 1).


title: 2005 m. lapkričio 21 d. Tarybos sprendimas 2005/808/BUSP, pratęsiantis Europos Sąjungos stebėjimo misijos (ESSM) vadovo mandatą

text:
22.11.2005

               LT

               Europos Sąjungos oficialusis leidinys

               L 303/62

      TARYBOS SPRENDIMAS 2005/808/BUSP
   2005 m. lapkričio 21 d.
   pratęsiantis Europos Sąjungos stebėjimo misijos (ESSM) vadovo mandatą
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 23 straipsnio 2 dalį,
   atsižvelgdama į 2002 m. lapkričio 25 d. Tarybos bendruosius veiksmus 2002/921/BUSP, pratęsiančius Europos Sąjungos stebėjimo misijos mandatą (1), ypač į jų 5 straipsnio 1 dalį,
   kadangi:

               (1)

               2004 m. lapkričio 22 d. Taryba priėmė sprendimą 2004/795/BUSP (2), pratęsiantį Europos Sąjungos stebėjimo misijos (ESSM) vadovės Maryse DAVIET mandatą. Šio sprendimo galiojimas baigiasi 2005 m. gruodžio 31 d.

               (2)

               2005 m. lapkričio 21 d. Taryba priėmė Bendruosius veiksmus 2005/807/BUSP; pratęsiančius ir iš dalies keičiančius Europos Sąjungos stebėjimo misijos (ESSM) (3) mandatą iki 2006 m. gruodžio 31 d.

               (3)

               Todėl ESSM vadovo mandatas taip pat turėtų būti pratęstas,

         NUSPRENDĖ:
   1 straipsnis
   ESSM vadovės Maryse DAVIET mandatas pratęsiamas iki 2006 m. gruodžio 31 d.
   2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2005 m. lapkričio 21 d.

            Tarybos vardu

            Pirmininkas

         J. STRAW

      (1)  OL L 321, 2002 11 26, p. 51 ir klaidų atitaisymas OL L 324, 2002 11 29, p. 76. Bendrieji veiksmai su paskutiniais pakeitimais, padarytais Bendraisiais veiksmais 2004/794/BUSP (OL L 349, 2004 11 25, p. 55).

      (2)  OL L 349, 2004 11 25, p. 56.

      (3)  Žr. šio Oficialiojo leidinio p. 61.


title: Tarybos Sprendimas 2009 m. balandžio 6 d. dėl Europos bendrijos ir Barbadoso susitarimo dėl trumpalaikio bevizio režimo pasirašymo ir laikino taikymo (2009/479/EB)

text:
30.6.2009

               LT

               Europos Sąjungos oficialusis leidinys

               L 169/9

         TARYBOS SPRENDIMAS
   2009 m. balandžio 6 d.
   dėl Europos bendrijos ir Barbadoso susitarimo dėl trumpalaikio bevizio režimo pasirašymo ir laikino taikymo
   (2009/479/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 62 straipsnio 2 dalies b punkto i papunktį kartu su 300 straipsnio 2 dalies pirmos pastraipos pirmu sakiniu,
   atsižvelgdama į Komisijos pasiūlymą,
   kadangi:

               (1)

               Tarybos reglamentu (EB) Nr. 1932/2006 (1) buvo iš dalies pakeistas Reglamentas (EB) Nr. 539/2001 (2), nustatantis trečiųjų šalių, kurių piliečiai, kirsdami Europos Sąjungos išorės sienas, privalo turėti vizas („neigiamas“ sąrašas), ir trečiųjų šalių, kurių piliečiams toks reikalavimas netaikomas („teigiamas“ sąrašas), sąrašus; juo, inter alia, iš „neigiamo“ sąrašo į „teigiamą“ buvo perkeltas Barbadosas. Be to, Reglamente (EB) Nr. 1932/2006 nustatyta, kad vizų režimas nebus taikomas tik nuo Europos bendrijos ir Barbadoso sudarytino susitarimo dėl vizų režimo netaikymo įsigaliojimo dienos.

               (2)

               2008 m. birželio 5 d. sprendimu Taryba įgaliojo Komisiją vesti derybas dėl Europos bendrijos ir Barbadoso susitarimo dėl trumpalaikio bevizio režimo.

               (3)

               Derybos dėl susitarimo buvo pradėtos 2008 m. liepos 7 d. ir baigtos 2008 m. spalio 16 d.

               (4)

               2008 m. lapkričio 12 d. Briuselyje parafuotas susitarimas turėtų būti pasirašytas, o pridėtos deklaracijos patvirtintos. Susitarimas turėtų būti taikomas laikinai, kol bus baigtos jo oficialaus sudarymo procedūros.

               (5)

               Pagal Protokolo dėl Jungtinės Karalystės ir Airijos pozicijos, pridėto prie Europos Sąjungos sutarties ir Europos bendrijos steigimo sutarties, 1 ir 2 straipsnius bei nepažeidžiant minėto protokolo 4 straipsnio šios valstybės narės nedalyvauja priimant šį sprendimą, neprivalo jo laikytis ir jis joms netaikomas,

         NUSPRENDĖ:
   1 straipsnis
   Europos bendrijos ir Barbadoso susitarimo dėl trumpalaikio bevizio režimo (toliau - susitarimas) pasirašymas patvirtinamas Bendrijos vardu su sąlyga, kad jis turi būti sudarytas.
   Susitarimo tekstas pridedamas prie šio sprendimo.
   2 straipsnis
   Prie šio sprendimo pridėtos deklaracijos patvirtinamos Bendrijos vardu.
   3 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti susitarimą Bendrijos vardu su sąlyga, kad jis turi būti sudarytas.
   4 straipsnis
   Susitarimas laikinai taikomas nuo jo pasirašymo datos (3), kol bus baigtos jo oficialaus sudarymo procedūros.

      Priimta Liuksemburge 2009 m. balandžio 6 d.

            Tarybos vardu

            Pirmininkas

         J. POSPÍŠIL

      (1)  OL L 405, 2006 12 30, p. 23.

      (2)  OL L 81, 2001 3 21, p. 1.

      (3)  Susitarimo pasirašymo datą Tarybos Generalinis sekretoriatas paskelbs Europos Sąjungos oficialiajame leidinyje.
   BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO
   Susitariančiosios Šalys atkreipia dėmesį į glaudžius Europos bendrijos ir Norvegijos, Islandijos, Šveicarijos ir Lichtenšteino santykius, visų pirma pagal 1999 m. gegužės 18 d. ir 2004 m. spalio 26 d. susitarimus dėl šių šalių asociacijos įgyvendinant, taikant ir plėtojant Šengeno acquis.
   Šiomis aplinkybėmis pageidautina, kad Norvegijos, Islandijos, Šveicarijos ir Lichtenšteino valdžios institucijos bei Barbadoso valdžios institucijos nedelsdamos sudarytų dvišalius susitarimus dėl trumpalaikio bevizio režimo panašiomis į šiame susitarime numatytąsias sąlygomis.
   BENDRA DEKLARACIJA DĖL ŠIO SUSITARIMO 3 STRAIPSNIO 2 DALYJE NURODYTOS ASMENŲ, KURIE VYKSTA DIRBTI MOKAMO DARBO, KATEGORIJOS AIŠKINIMO
   Siekdamos užtikrinti, kad būtų vienodai aiškinama, Susitariančiosios Šalys sutaria, kad šiame susitarime mokamą darbą dirbančių asmenų kategorijai priskiriami asmenys, kurie kaip darbuotojai ar paslaugų teikėjai atvyksta į kitos Susitariančiosios Šalies teritoriją dirbti mokamo darbo arba teikti mokamų paslaugų.
   Prie šios kategorijos neturėtų būti priskiriami:

               —

               verslininkai, tai yra, verslo reikalais vykstantys asmenys (neįdarbinti kitos Susitariančiosios Šalies šalyje),

               —

               sportininkai ir menininkai, atliekantys ad hoc veiklą,

               —

               žurnalistai, kuriuos siunčia jų gyvenamosios vietos žiniasklaidos organizacijos, ir

               —

               bendrovių vidaus stažuotojai.

         Pagal šio susitarimo 6 straipsnį už šios deklaracijos įgyvendinimo stebėjimą atsakingas Jungtinis komitetas, kuris, manydamas, kad būtina, ir atsižvelgdamas į Susitariančiųjų Šalių patirtį, gali siūlyti pakeitimus.
   BENDRA DEKLARACIJA DĖL ŠIO SUSITARIMO 4 STRAIPSNYJE NURODYTŲ TRIJŲ MĖNESIŲ PER ŠEŠIŲ MĖNESIŲ LAIKOTARPĮ NUO PIRMOJO ATVYKIMO DIENOS AIŠKINIMO
   Susitariančiosios Šalys sutaria, kad šio susitarimo 4 straipsnyje nurodyti ne ilgiau kaip trys mėnesiai per šešių mėnesių laikotarpį nuo pirmojo atvykimo į Barbadoso arba Šengeno erdvės teritoriją dienos reiškia nenutrūkstamą viešnagę arba kelias viešnages iš eilės, kurių bendra trukmė neviršija trijų mėnesių, bet kuriuo šešių mėnesių laikotarpiu.
   BENDRA DEKLARACIJA DĖL PILIEČIŲ INFORMAVIMO APIE VIZŲ REŽIMO ATSISAKYMO SUSITARIMĄ
   Pripažindamos skaidrumo svarbą Europos Sąjungos ir Barbadoso piliečiams, Susitariančiosios Šalys sutaria užtikrinti išsamios informacijos apie vizų režimo atsisakymo susitarimo turinį ir padarinius bei susijusius klausimus, kaip antai apie atvykimo sąlygas, sklaidą.
    ---documentbreak---

               30.6.2009

               LT

               Europos Sąjungos oficialusis leidinys

               L 169/10

         Europos bendrijos ir Barbadoso
   SUSITARIMAS
   dėl trumpalaikio bevizio režimo
   EUROPOS BENDRIJA (toliau – Bendrija) ir
   BARBADOSAS, toliau kartu – Susitariančiosios Šalys,
   SIEKDAMOS toliau plėtoti draugiškus Susitariančiųjų Šalių santykius ir norėdamos palengvinti keliavimą užtikrindamos savo piliečių bevizį atvykimą ir trumpalaikį buvimą,
   ATSIŽVELGDAMOS į 2006 m. gruodžio 21 d. Tarybos reglamentą (EB) Nr. 1932/2006, iš dalies keičiantį Reglamentą (EB) Nr. 539/2001, nustatantį trečiųjų šalių, kurių piliečiai, kirsdami išorės sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus (1), kuriuo, inter alia, šešios trečiosios šalys, įskaitant Barbadosą, buvo perkeltos į trečiųjų šalių, kurių piliečiams trumpalaikio buvimo Europos Sąjungos (ES) valstybėse narėse atveju vizų reikalavimas netaikomas, sąrašą,
   ATSIŽVELGDAMOS į tai, kad Reglamento (EB) Nr. 1932/2006 2 straipsnyje nurodoma, kad šioms šešioms šalims vizų reikalavimo išimtis taikytina tik nuo Europos bendrijos su susijusia šalimi sudarytino susitarimo dėl vizų reikalavimo išimčių įsigaliojimo datos,
   PRIPAŽINDAMOS, kad vizų reikalavimas netaikomas visų valstybių narių piliečiams, kurie vyksta į Barbadosą, tačiau skirtingiems laikotarpiams – 28 dienų arba 6 mėnesių,
   TROKŠDAMOS užtikrinti, kad būtų laikomasi vienodų sąlygų visiems ES piliečiams sudarymo principo,
   ATSIŽVELGDAMOS į tai, kad asmenims, vykstantiems dirbti mokamo darbo, trumpalaikio buvimo metu šis susitarimas netaikomas, todėl šiai kategorijai tebetaikomos Bendrijos teisės ir valstybių narių nacionalinės teisės, taip pat Barbadoso nacionalinės teisės atitinkamos taisyklės dėl vizų reikalavimo ar išimties ir galimybės įsidarbinti,
   ATSIŽVELGDAMOS į Protokolą dėl Jungtinės Karalystės ir Airijos pozicijos ir Protokolą dėl Šengeno acquis integravimo į Europos Sąjungos teisės sistemą, pridėtus prie Europos Sąjungos sutarties ir Europos bendrijos steigimo sutarties, ir patvirtindamos, kad šio susitarimo nuostatos netaikomos Jungtinei Karalystei ir Airijai,
   SUSITARĖ:
   1 straipsnis
   Tikslas
   Šis susitarimas nustato bevizį režimą Europos Sąjungos ir Barbadoso piliečiams, vykstantiems į kitos Susitariančiosios Šalies teritoriją ne ilgiau kaip trims mėnesiams per šešių mėnesių laikotarpį.
   2 straipsnis
   Apibrėžtys
   Šiame susitarime:
   a)   valstybė narė– bet kuri Europos Sąjungos valstybė narė, išskyrus Jungtinę Karalystę ir Airiją;
   b)   Europos Sąjungos pilietis– a punkte apibrėžtos valstybės narės pilietis;
   c)   Barbadoso pilietis– bet kuris Barbadoso pilietybę turintis asmuo;
   d)   Šengeno erdvė– erdvė be vidaus sienų, kurią sudaro a punkte apibrėžtų valstybių narių, taikančių visą Šengeno acquis, teritorijos.
   3 straipsnis
   Taikymo sritis
   1.   Europos Sąjungos piliečiai, turintys valstybės narės išduotus galiojančius paprastus, diplomatinius ar tarnybinius ir (arba) pareiginius pasus, gali atvykti ir būti Barbadoso teritorijoje be vizos 4 straipsnio 1 dalyje nurodytą laikotarpį.
   Barbadoso piliečiai, turintys Barbadoso išduotus galiojančius paprastus, diplomatinius ar tarnybinius ir (arba) pareiginius pasus, gali atvykti ir būti valstybių narių teritorijoje be vizos 4 straipsnio 2 dalyje nurodytą laikotarpį.
   2.   1 dalis netaikoma asmenims, vykstantiems dirbti mokamo darbo.
   Kiekviena valstybė narė atskirai gali nuspręsti taikyti vizų reikalavimą Barbadoso šios kategorijos piliečiams arba jį panaikinti pagal Reglamento (EB) Nr. 539/2001 4 straipsnio 3 dalį.
   Barbadosas gali atskirai nuspręsti dėl vizų reikalavimo ar bevizio režimo kiekvienos valstybės narės šios kategorijos piliečiams pagal savo nacionalinę teisę.
   3.   Šiuo susitarimu numatytas bevizis režimas taikomas nepažeidžiant Susitariančiųjų Šalių įstatymų, susijusių su atvykimo ir trumpalaikio buvimo sąlygomis. Valstybės narės ir Barbadosas pasilieka teisę neleisti atvykti į savo teritorijas arba trumpai jose būti, jeigu nesilaikoma vienos ar kelių iš šių sąlygų.
   4.   Bevizis režimas taikomas nepaisant transporto, kuriuo kertamos Susitariančiųjų Šalių sienos, rūšies.
   5.   Šiame susitarime neaptariami klausimai reglamentuojami Bendrijos teisės, valstybių narių nacionalinės teisės ar Barbadoso nacionalinės teisės.
   4 straipsnis
   Buvimo trukmė
   1.   Europos Sąjungos piliečiai gali būti Barbadoso teritorijoje ne ilgiau kaip tris mėnesius per šešių mėnesių laikotarpį nuo pirmojo atvykimo į šalies teritoriją dienos.
   2.   Barbadoso piliečiai gali būti Šengeno erdvėje ne ilgiau kaip tris mėnesius per šešių mėnesių laikotarpį nuo pirmojo atvykimo į bet kurios valstybės narės, taikančios visą Šengeno acquis, teritoriją dienos. Šie trys mėnesiai per šešių mėnesių laikotarpį apskaičiuojami nepaisant buvimo valstybėje narėje, kuri dar netaiko visos Šengeno acquis.
   Barbadoso piliečiai gali būti ne ilgiau kaip tris mėnesius per šešių mėnesių laikotarpį nuo pirmojo atvykimo į kiekvienos valstybės narės, kuri dar netaiko visos Šengeno acquis, teritoriją dienos, nepaisant apskaičiuoto buvimo Šengeno erdvėje laikotarpio.
   3.   Susitarimas neturi įtakos galimybei Barbadosui bei valstybėms narėms pratęsti buvimo laikotarpį ilgiau kaip tris mėnesius pagal nacionalinę teisę ir Bendrijos teisę.
   5 straipsnis
   Teritorinis taikymas
   1.   Šio susitarimo nuostatos taikomos tik europinėje Prancūzijos Respublikos teritorijoje.
   2.   Šio susitarimo nuostatos taikomos tik europinėje Nyderlandų Karalystės teritorijoje.
   6 straipsnis
   Jungtinis susitarimo valdymo komitetas
   1.   Susitariančiosios Šalys įsteigia Jungtinį ekspertų komitetą (toliau – Komitetas), sudarytą iš Europos bendrijos ir Barbadoso atstovų. Bendrijai atstovauja Europos Komisija.
   2.   Komiteto uždaviniai, inter alia,:

               a)

               stebėti, kaip įgyvendinamas šis susitarimas;

               b)

               siūlyti šio susitarimo pakeitimus arba papildymus;

               c)

               spręsti ginčus dėl šio susitarimo nuostatų aiškinimo ar taikymo.

         3.   Atsiradus būtinybei, Komitetas sušaukiamas vienos iš Susitariančiųjų Šalių prašymu.
   4.   Komitetas nustato savo darbo tvarkos taisykles.
   7 straipsnis
   Ryšys tarp šio susitarimo ir valstybių narių bei Barbadoso esamų dvišalių susitarimų dėl vizų režimo atsisakymo
   Šiam susitarimui teikiama pirmenybė prieš atskirų valstybių narių ir Barbadoso bet kokių dvišalių susitarimų ar priemonių nuostatas, jeigu jos reglamentuoja šio susitarimo taikymo sričiai priklausančius klausimus.
   8 straipsnis
   Baigiamosios nuostatos
   1.   Šį susitarimą Susitariančiosios Šalys ratifikuoja arba tvirtina pagal atitinkamas vidaus procedūras, ir jis įsigalioja pirmąją antro mėnesio, einančio po datos, kurią Susitariančiosios Šalys praneša viena kitai apie minėtų procedūrų užbaigimą, dieną.
   2.   Šis susitarimas sudaromas neapibrėžtam laikotarpiui, nebent būtų nutrauktas pagal 5 dalį.
   3.   Šis susitarimas gali būti iš dalies keičiamas raštišku Susitariančiųjų Šalių susitarimu. Pakeitimai įsigalioja po to, kai Susitariančiosios Šalys viena kitai praneša apie šiam tikslui būtinų vidaus procedūrų užbaigimą.
   4.   Bet kuri Susitariančioji Šalis viešosios tvarkos, nacionalinio saugumo užtikrinimo arba visuomenės sveikatos apsaugos sumetimais, taip pat dėl neteisėtos imigracijos ar dėl kurios nors Susitariančiosios Šalies vėl įvesto vizų reikalavimo gali visiškai arba iš dalies sustabdyti šio susitarimo taikymą. Apie sprendimą sustabdyti kitai Susitariančiajai Šaliai pranešama ne vėliau kaip prieš du mėnesius iki jo įsigaliojimo. Šio susitarimo taikymą sustabdžiusi Susitariančioji Šalis nedelsdama informuoja kitą Susitariančiąją Šalį, jeigu sustabdyti priežasčių nebelieka.
   5.   Kiekviena Susitariančioji Šalis gali nutraukti šį susitarimą raštu pranešdama kitai Susitariančiajai Šaliai. Šis susitarimas netenka galios po 90 dienų nuo tokio pranešimo datos.
   6.   Barbadosas gali sustabdyti šio susitarimo taikymą arba susitarimą nutraukti tik visų valstybių narių atžvilgiu.
   7.   Bendrija gali sustabdyti šio susitarimo taikymą arba susitarimą nutraukti tik visų savo valstybių narių atžvilgiu.

      Priimta Briuselyje 2009 m. gegužės 28 d. dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis, visi tekstai yra autentiški.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Барбадос
         Por Barbados
         Za Barbados
         For Barbados
         Für Barbados
         Barbadose nimel
         Για τα Μπαρμπάντος
         For Barbados
         Pour la Barbade
         Per le Barbados
         Barbadosas vārdā
         Barbadoso vardu
         Barbados részéről
         Għal Barbados
         Voor Barbados
         W imieniu Barbadosu
         Por Barbados
         Pentru Barbados
         Za Barbados
         Za Barbados
         Barbadosin puolesta
         För Barbados

      (1)  OL L 405, 2006 12 30, p. 23.


title: 2011/503/ES: 2011 m. rugpjūčio 11 d. Komisijos sprendimas, kuriuo Ispanijai leidžiama laikinai sustabdyti Europos Parlamento ir Tarybos reglamento (ES) Nr. 492/2011 dėl laisvo darbuotojų judėjimo Sąjungoje 1–6 straipsnių taikymą Rumunijos darbuotojams

text:
12.8.2011

               LT

               Europos Sąjungos oficialusis leidinys

               L 207/22

         KOMISIJOS SPRENDIMAS
   2011 m. rugpjūčio 11 d.
   kuriuo Ispanijai leidžiama laikinai sustabdyti Europos Parlamento ir Tarybos reglamento (ES) Nr. 492/2011 dėl laisvo darbuotojų judėjimo Sąjungoje 1–6 straipsnių taikymą Rumunijos darbuotojams
   (2011/503/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Bulgarijos ir Rumunijos stojimo aktą (1), ypač į jo 23 straipsnį ir VII priedo 1 dalies „Laisvas asmenų judėjimas“ 7 punkto antrą pastraipą,
   atsižvelgdama į 2011 m. liepos 28 d. Ispanijos prašymą,
   kadangi:

               (1)

               Ispanija nuo 2009 m. sausio 1 d. Rumunijos piliečiams visapusiškai taiko 1968 m. spalio 15 d. Tarybos reglamento (EEB) Nr. 1612/68 dėl laisvo darbuotojų judėjimo Bendrijoje (2) 1–6 straipsnius. Reglamentas (EEB) Nr. 1612/68 buvo kodifikuotas ir pakeistas 2011 m. balandžio 5 d. Europos Parlamento ir Tarybos reglamentu (ES) Nr. 492/2011 dėl laisvo darbuotojų judėjimo Sąjungoje (3), kuris įsigaliojo 2011 m. birželio 16 d.;

               (2)

               rimtai sutrikus Ispanijos darbo rinkai, 2011 m. liepos 22 d. Ispanija pagal 2005 m. Stojimo akto VII priedo 1 dalies 7 punkto trečią pastraipą pranešė Komisijai 2011 m. liepos 22 d. priėmusi sprendimą vėl nustatyti Rumunijos darbuotojų patekimo į darbo rinką apribojimus, nes reikėjo imtis neatidėliotinų veiksmų dėl šią vasarą žemės ūkio sektoriuje susiklosčiusios sezoninės padėties; jeigu būtų laukta, kol pagal minėto VII priedo 7 punkto antrą pastraipą Komisija priims sprendimą, galėjo išaugti iš Rumunijos atvykstančių darbuotojų skaičius ir dėl to kilti pavojus, kad vėl nustatyti apribojimai nebus veiksmingi. Tuo pat metu Ispanijos vyriausybė pateikė patvirtinamąja informacija apie darbo rinkos sutrikdymą pagrįstą ex-post pranešimą;

               (3)

               2011 m. liepos 28 d. raštu Ispanija pagal 2005 m. Stojimo akto VII priedo 7 punkto antrą pastraipą papildė 2011 m. liepos 22 d. pranešimą prašydama Komisijos nurodyti, kad Reglamento (ES) Nr. 492/2011 1–6 straipsnių taikymas Rumunijos darbuotojams būtų visiškai sustabdytas visuose visos Ispanijos darbo rinkos sektoriuose ir kad sprendimas, kurį reikia priimti, turėtų būti persvarstytas iki 2012 m. gruodžio 31 d.;

               (4)

               Ispanija savo prašymą grindžia rimtu Ispanijos darbo rinkos sutrikimu, visų pirma precedento neturinčiu užimtumo lygio smukimu po 2008 m. prasidėjusio ekonominio nuosmukio, kurio pasekmė – smarkus nedarbo lygio, šiuo metu viršijančio 20 %, augimas ir nesugebėjimas iš naujo per trumpą laiką sukurti didelį darbo vietų skaičių;

               (5)

               Ispanija nurodo, kad Ispanijos darbo rinkos sutrikdymas, keliantis didelį pavojų užimtumo lygiui, yra bendro pobūdžio, t. y. nesietinas su konkrečiu regionu ar sektoriumi;

               (6)

               Ispanija savo prašymą taip pat grindžia veiksniais, kurie vyksta nepaisant nepalankios Ispanijos darbo rinkos raidos ir kurie turi poveikio Ispanijos pajėgumui priimti naujus darbuotojų srautus: sumažėjusiu Ispanijoje gyvenančių Rumunijos piliečių užimtumo lygiu, nuolat didėjančiu nedarbu ir dideliu Ispanijoje gyvenančių Rumunijos piliečių skaičiaus augimu;

               (7)

               2005 m. Stojimo akto VII priedo 1 dalies 7 punkte nustatyta apsaugos sąlyga, kurios tikslas – leisti valstybei narei, kuri jau visapusiškai taiko Reglamento (ES) Nr. 492/2011 1–6 straipsnius darbuotojams, kuriems taikoma to priedo pereinamojo laikotarpio tvarka, ir kuri patiria ar numato galinti patirti rimtą darbo rinkos sutrikdymą, vėl nustatyti laisvo darbuotojų judėjimo apribojimus, kad normalizuotų padėtį konkrečiame regione ar sektoriuje, kur sutriko darbo rinka;

               (8)

               2005 m. Stojimo akto VII priedo 1 dalies 7 punkte numatytos dvi susijusios procedūros: įprastinė procedūra pagal 7 punkto 2 pastraipą ir skubos procedūra pagal 7 punkto 3 pastraipą. Taikydama 7 punkto antroje pastraipoje numatytą procedūrą valstybė narė turi kreiptis į Komisiją prašydama, kad ši per dvi savaites priimtų sprendimą dėl visiško ar dalinio laisvą patekimą į darbo rinką reglamentuojančių Sąjungos teisės aktų taikymo sustabdymo tam tikrame regione ar sektoriuje, tuo tarpu 7 punkto trečioje pastraipoje numatyta, kad skubiais ir išimtiniais atvejais, kai valstybė narė negali laukti, kol Komisija priims sprendimą pagal 7 punkto antrą pastraipą, ji gali vienašališkai sustabdyti laisvą darbuotojų judėjimą reglamentuojančių ES teisės aktų taikymą;

               (9)

               turimų ekonominių duomenų analizė rodo, kad darbo rinka Ispanijoje iš tikrųjų rimtai sutrikusi: nedarbo lygis čia pats didžiausias visoje ES (remiantis Eurostato mėnesiniais nedarbo duomenimis, 2011 m. birželio mėn. nedarbo lygis Ispanijoje siekė 21 %, palyginti su vidutiniu 9,4 % nedarbo lygiu ES ir vidutiniu 9,9 % nedarbo lygiu euro zonoje), ypač didelis jaunimo nedarbas (2011 m. birželio mėn. – 45,7 %) ir lėtas ekonomikos atsigavimas (Eurostato duomenys rodo, kad per 2011 m. I ketvirtį, palyginti su prieš tai buvusiu ketvirčiu, BVP augo tik 0,3 %, o ES ir euro zonoje šis rodiklis buvo 0,8 %), kuriam, be kita ko, trukdo neramumai pasaulio finansų rinkose, dėl kurių Ispanija, siekdama konsoliduoti finansus, turi taikyti papildomų biudžeto apribojimų, galinčių savo ruožtu turėti neigiamo poveikio jos ekonominio augimo galimybėms. Mažėjančio užimtumo poveikis yra bendro pobūdžio ir turi poveikio visiems regionams ir visiems ūkinės veiklos sektoriams. Darbo jėgos tyrimo duomenimis, 2008–2010 m. užimtumo lygis visuose regionuose smuko 9 % (nuo 6 % Baskų krašte iki 13 % Valensijos autonominėje apskrityje), o statybų sektoriuje net 33 %;

               (10)

               taigi Komisija mano, kad Ispanija įrodė patirianti bendro pobūdžio darbo rinkos sutrikdymą, dėl kurio visuose regionuose ir sektoriuose daromas rimtas poveikis užimtumo lygiui ir tie sunkumai artimiausiu metu gali tęstis;

               (11)

               be to, atlikusi analizę Komisija nustatė, kad Ispanijoje gyvenančių Rumunijos piliečių nedarbo lygis yra labai didelis – daugiau kaip 30 % (šaltinis – Eurostato 2011 m. I ketvirčio darbo jėgos tyrimas). Nepaisant šiokio tokio sumažėjimo dėl ekonominio nuosmukio, į Ispaniją atvykstančių Rumunijos piliečių srautas tebėra pakankamai didelis, nors darbo jėgos paklausa Ispanijoje maža. Nuolat Ispanijoje gyvenančių Rumunijos piliečių skaičius išaugo nuo 388 0002006 m. sausio 1 d. iki 823 0002010 m. sausio 1 d. (šaltinis – Eurostato migracijos statistiniai duomenys);

               (12)

               tikėtina, kad tolesnis neribojamas Rumunijos darbuotojų srautas būtų didėjančio spaudimo Ispanijos darbo rinkoje veiksnys;

               (13)

               todėl, siekiant normalizuoti padėtį Ispanijos darbo rinkoje, tikslinga Ispanijai leisti laikinai apriboti laisvą Rumunijos darbuotojų patekimą į Ispanijos darbo rinką;

               (14)

               ribojant patekimą į darbo rinką nukrypstama nuo esminio Sutarties dėl Europos Sąjungos veikimo principo, konkrečiai, nuo laisvo darbuotojų judėjimo principo. Remiantis nusistovėjusia Teisingumo Teismo praktika, tokios priemonės turėtų būti aiškinamos ir taikomos ribotai;

               (15)

               todėl, atsižvelgiant į šiuo metu Ispanijos darbo rinkoje susiklosčiusią konkrečią padėtį ir įvertinus gyventojų migracijos ir kitą galimą netiesioginį poveikį, kuris galėtų atsirasti, jei apribojimai būtų taikomi tik tam tikriems regionams ar sektoriams, šiuo metu tikslinga nustatyti, kad apribojimai būtų taikomi visoje Ispanijos teritorijoje ir visuose sektoriuose vykdomai darbinei veiklai. Leidžiančios nukrypti nuostatos taikymas gali būti apribotas, jeigu Komisija nustatys, kad tam tikra informacija, kuria remiantis buvo nuspręsta taikyti leidžiančią nukrypti nuostatą, pasikeitė arba kad leidžiančios nukrypti nuostatos poveikis yra labiau ribojantis, nei būtina atsižvelgiant į ja siekiamą tikslą, ypač veiklos, kuriai vykdyti būtinas aukštasis universitetinis išsilavinimas ar lygiavertė kvalifikacija, atveju;

               (16)

               be to, nors dabar manoma, kad siekiant, kad šiuo sprendimu leidžiamais taikyti apribojimais būtų padarytas numatomas poveikis Ispanijos darbo rinkai, tikslinga šiuos apribojimus palikti galioti iki 2012 m. gruodžio 31 d., šis laikotarpis gali būti sutrumpintas, jeigu Komisija nustatys, kad pasikeitė informacija, kuria remiantis buvo priimtas šis sprendimas, arba kad jo poveikis yra labiau ribojantis, nei būtina atsižvelgiant į juo siekiamą tikslą;

               (17)

               todėl Ispanija privalės Komisijai kas ketvirtį teikti statistinius duomenis darbo rinkos raidai pagal veiklos sektorius ir profesijas įvertinti; Pirmoji ketvirtinė ataskaita turi būti pateikta iki 2011 m. gruodžio 31 d.;

               (18)

               sprendimas leisti Ispanijai vėl nustatyti laisvo Rumunijos piliečių ir jų šeimų narių patekimo į Ispanijos darbo rinką apribojimus priimamas nustatant tam tikras sąlygas, kuriomis užtikrinama, kad šie apribojimai nebūtų didesni, nei būtina numatytam tikslui pasiekti;

               (19)

               todėl nėra tikslinga leisti vėl nustatyti apribojimus tiems Rumunijos piliečiams ir jų šeimų nariams, kurie jau dirba Ispanijos darbo rinkoje ir tiems Rumunijos piliečiams ir jų šeimų nariams, kuriuos Ispanijos valstybinės užimtumo tarnybos jau yra užregistravusios kaip darbo ieškančius asmenis;

               (20)

               taip pat turi būti laikomasi 2005 m. Stojimo akto VII priedo 1 dalyje nustatytų patekimo į darbo rinką ribojimo principų, pavyzdžiui, 14 punkte įtvirtintos neveikimo išlygos ir ES pirmenybės principo;

               (21)

               Rumunijos darbuotojų šeimų narių teisė įsidarbinti Ispanijoje turėtų būti mutatis mutandis reglamentuojama 2005 m. Stojimo akto VII priedo 1 dalies 8 punktu;

               (22)

               šiuo sprendimu leidžiamas Rumunijos piliečių ir jų šeimų narių teisės patekti į Ispanijos darbo rinką ribojimas siejamas vien tik su šio sprendimo taikymo sritimi ir jokiu būdu negali daryti poveikio jokioms kitoms teisėms, kurias Rumunijos piliečiai ir jų šeimų nariai turi pagal Sąjungos teisę;

               (23)

               būtina užtikrinti, kad būtų stebima Ispanijos darbo rinka ir teikiami ketvirtiniai duomenys;

               (24)

               stebėsenos tikslais reikia įpareigoti Ispaniją teikti Komisijai informaciją apie priemones, kurių ji ėmėsi remdamasi šiuo sprendimu,

         NUSPRENDĖ:
   1 straipsnis
   Ispanijai leidžiama iki 2012 m. gruodžio 31 d. laikinai sustabdyti Reglamento (ES) Nr. 492/2011 1–6 straipsnių taikymą Rumunijos piliečiams laikantis šio sprendimo 2–4 straipsniuose nustatytų sąlygų.
   2 straipsnis
   Šis sprendimas neturi poveikio Rumunijos piliečiams ir jų šeimų nariams,

               1)

               kurie šio sprendimo įsigaliojimo dieną dirba Ispanijoje;

               2)

               kuriuos šio sprendimo įsigaliojimo dieną valstybinės Ispanijos užimtumo tarnybos yra užregistravusios kaip darbo ieškančius asmenis.

         3 straipsnis
   Taikant šį sprendimą mutatis mutandis laikomasi 2005 m. Stojimo akto VII priedo 1 dalyje nustatytų pereinamojo laikotarpio tvarkos sąlygų.
   4 straipsnis
   Ispanija imasi visų būtinų priemonių, kad toliau atidžiai stebėtų darbo rinkos raidą. Ispanija Komisijai teikia ketvirtinius statistinius darbo rinkos raidos duomenis, suskirstytus pagal veiklos sektorius ir profesijas. Pirmoji ketvirtinė ataskaita turi būti pateikta iki 2011 m. gruodžio 31 d.
   Jeigu reikšmingai pasikeičia svarbi informacija, kurią Ispanija pateikė savo prašymui priimti Komisijos sprendimą pagrįsti ir kuria remiantis buvo priimtas šis sprendimas, Ispanija Komisijai ir valstybėms narėms nedelsdama pateikia atnaujintą informaciją.
   5 straipsnis
   Šis sprendimas gali būti iš dalies pakeistas arba panaikintas, ypač jeigu pasikeis 4 straipsnyje nurodyta svarbi informacija, kuria remiantis jis buvo priimtas, arba pasirodys, kad jo poveikis yra labiau ribojantis, nei būtina atsižvelgiant į juo siekiamą tikslą.
   6 straipsnis
   Per du mėnesius nuo šio sprendimo Ispanija praneša Komisijai apie priemones, kurių ji ėmėsi remdamasi šiuo sprendimu.
   7 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2011 m. rugpjūčio 11 d.

            Komisijos vardu

            Pirmininkas

         José Manuel BARROSO

      (1)  OL L 157, 2005 6 21, p. 203.

      (2)  OL L 257, 1968 10 19, p. 2. Specialus leidimas anglų k., I serija, 1968(II) skyrius, p. 475.

      (3)  OL L 141, 2011 5 27, p. 1.


title: 2017 m. rugsėjo 25 d. Tarybos sprendimas (ES) 2017/1763, kuriuo skiriamas Regionų komiteto Lietuvos Respublikos pasiūlytas narys ir Lietuvos Respublikos pasiūlytas pakaitinis narys

text:
28.9.2017

               LT

               Europos Sąjungos oficialusis leidinys

               L 250/57

         TARYBOS SPRENDIMAS (ES) 2017/1763
   2017 m. rugsėjo 25 d.
   kuriuo skiriamas Regionų komiteto Lietuvos Respublikos pasiūlytas narys ir Lietuvos Respublikos pasiūlytas pakaitinis narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Lietuvos vyriausybės pasiūlymą,
   kadangi:

               (1)

               2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Mindaugo SINKEVIČIAUS kadencijai tapo laisva Regionų komiteto nario vieta;

               (3)

               pasibaigus Jono JARUČIO kadencijai tapo laisva Regionų komiteto pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. sausio 25 d. į Regionų komitetą skiriami:

               a)

               nariu:

                           —

                           Tadeuš ANDŽEJEVSKI, Member of Vilnius District Municipal Council,

               b)

               pakaitine nare:

                           —

                           Lina KAIRYTĖ, Member of Panevėžys District Municipal Council.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. rugsėjo 25 d.

            Tarybos vardu

            Pirmininkas

         M. MAASIKAS

      (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

      (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).


title: 2007/159/EB: 2007 m. vasario 22 d. Tarybos sprendimas dėl Bendrijos pozicijos, susijusios su Jungtinių Tautų Europos ekonominės komisijos taisyklių dėl motorinių transporto priemonių patvirtinimo, atsižvelgiant į motorinės transporto priemonės vairuotojo priekinio matymo lauką, projektu (Tekstas svarbus EEE)

text:
9.3.2007

               LT

               Europos Sąjungos oficialusis leidinys

               L 69/37

      TARYBOS SPRENDIMAS

   2007 m. vasario 22 d.
   dėl Bendrijos pozicijos, susijusios su Jungtinių Tautų Europos ekonominės komisijos taisyklių dėl motorinių transporto priemonių patvirtinimo, atsižvelgiant į motorinės transporto priemonės vairuotojo priekinio matymo lauką, projektu
   (Tekstas svarbus EEE)
   (2007/159/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 1997 m. lapkričio 27 d. Tarybos sprendimą 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (1), ypač į jo 4 straipsnio 2 dalies antrą įtrauką,
   atsižvelgdama į Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               Jungtinių Tautų Europos ekonominės komisijos taisyklių dėl motorinių transporto priemonių patvirtinimo, atsižvelgiant į motorinės transporto priemonės vairuotojo priekinio matymo lauką, projekte (2) numatoma panaikinti dėl šių aspektų atsirandančias technines kliūtis Susitariančiųjų Šalių tarpusavio prekybai motorinėmis transporto priemonėmis, užtikrinant aukštą saugos lygį.

               (2)

               Dėl minėtų taisyklių projekto tikslinga nustatyti Bendrijos poziciją ir po to numatyti, kad Bendrija, kuriai atstovauja Komisija, balsuos už projekto priėmimą.

               (3)

               Taisyklių projektas turėtų tapti motorinių transporto priemonių Bendrijos tipo patvirtinimo sistemos dalimi, nes 1977 m. rugsėjo 27 d. Tarybos direktyvos 77/649/EEB dėl valstybių narių įstatymų, reglamentuojančių motorinių transporto priemonių vairuotojų regėjimo lauką, suderinimo (3) taikymo sritis yra panaši į šių taisyklių projekto taikymo sritį,

         NUSPRENDĖ:
   1 straipsnis
   Patvirtinamas Jungtinių Tautų Europos ekonominės komisijos (JT/EEK) taisyklių dėl motorinių transporto priemonių patvirtinimo, atsižvelgiant į motorinės transporto priemonės vairuotojo priekinio matymo lauką, projektas, kaip pateikta dokumente TRANS/WP.29/2005/82.
   2 straipsnis
   Bendrija, atstovaujama Komisijos, būsimajame JT/EEK Pasaulinio transporto priemonių taisyklių derinimo forumo administracinio komiteto posėdyje balsuoja už 1 straipsnyje minėtą JT/EEK taisyklių projektą.
   3 straipsnis
   JT/EEK taisyklės dėl motorinių transporto priemonių patvirtinimo, atsižvelgiant į motorinės transporto priemonės vairuotojo priekinio matymo lauką, tampa motorinių transporto priemonių Bendrijos tipo patvirtinimo sistemos dalimi.

      Priimta Briuselyje, 2007 m. vasario 22 d.

            Tarybos vardu

            Pirmininkas

         F. MÜNTEFERING

      (1)  OL L 346, 1997 12 17, p. 78.

      (2)  JT/EEK dokumentas TRANS/WP.29/2005/82.

      (3)  OL L 267, 1977 10 19, p. 1. Direktyva su paskutiniais pakeitimais, padarytais Komisijos direktyva 90/630/EEB (OL L 341, 1990 12 6, p. 20).


title: 2009/144/EB: 2009 m. vasario 19 d. Tarybos sprendimas, kuriuo pratęsiamas Sprendime 2002/148/EB, užbaigiančiame konsultacijas su Zimbabve, remiantis AKR ir EB partnerystės susitarimo 96 straipsniu, nurodytų priemonių taikymo laikotarpis

text:
20.2.2009

               LT

               Europos Sąjungos oficialusis leidinys

               L 49/15

      TARYBOS SPRENDIMAS

   2009 m. vasario 19 d.
   kuriuo pratęsiamas Sprendime 2002/148/EB, užbaigiančiame konsultacijas su Zimbabve, remiantis AKR ir EB partnerystės susitarimo 96 straipsniu, nurodytų priemonių taikymo laikotarpis
   (2009/144/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 300 straipsnio 2 dalį,
   atsižvelgdama į 2000 m. birželio 23 d. Kotonu (1) pasirašytą ir 2005 m. birželio 25 d. Liuksemburge (2) peržiūrėtą AKR ir EB partnerystės susitarimą,
   atsižvelgdama į Taryboje susirinkusių valstybių narių vyriausybių atstovų vidaus susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti AKR ir EB partnerystės susitarimą (3), ypač į jo 3 straipsnį,
   atsižvelgdama į Komisijos pasiūlymą,
   kadangi:

               (1)

               Tarybos sprendimu 2002/148/EB (4) konsultacijos su Zimbabve pagal AKR ir EB partnerystės susitarimo 96 straipsnio 2 dalies c punktą buvo užbaigtos ir buvo imtasi to sprendimo priede nustatytų atitinkamų priemonių.

               (2)

               Sprendimu 2008/158/EB (5) priemonių, nurodytų Sprendimo 2002/148/EB 2 straipsnyje, taikymas, kuris Sprendimo 2003/112/EB (6) 1 straipsniu buvo pratęstas iki 2004 m. vasario 20 d., Sprendimo 2004/157/EB (7) 1 straipsniu – iki 2005 m. vasario 20 d., Sprendimo 2005/139/EB (8) 1 straipsniu – iki 2006 m. vasario 20 d., Sprendimo 2006/114/EB (9) 1 straipsniu – iki 2007 m. vasario 20 d. ir Sprendimo 2007/127/EB (10) 1 straipsniu – iki 2008 m. vasario 18 d., buvo pratęstas dar 12 mėnesių iki 2009 m. vasario 20 d.

               (3)

               Zimbabvės Vyriausybė ir toliau pažeidinėja AKR ir EB partnerystės susitarimo 9 straipsnyje išdėstytas esmines nuostatas, o dabartinėmis sąlygomis Zimbabvėje neužtikrinama pagarba žmogaus teisėms, demokratijos bei teisinės valstybės principams.

               (4)

               Todėl šių priemonių taikymo laikotarpis turėtų būti pratęstas,

         NUSPRENDĖ:
   1 straipsnis
   Sprendimo 2002/148/EB 2 straipsnyje nurodytų priemonių taikymas pratęsiamas iki 2010 m. vasario 20 d. Priemonės yra nuolat peržiūrimos.
   Šio sprendimo priede pateiktas laiškas skiriamas Zimbabvės Prezidentui.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje, 2009 m. vasario 19 d.

            Tarybos vardu

            Pirmininkas

         M. ŘÍMAN

      (1)  OL L 317, 2000 12 15, p. 3.

      (2)  OL L 209, 2005 8 11, p. 26.

      (3)  OL L 317, 2000 12 15, p. 376.

      (4)  OL L 50, 2002 2 21, p. 64.

      (5)  OL L 51, 2008 2 26, p. 19.

      (6)  OL L 46, 2003 2 20, p. 25.

      (7)  OL L 50, 2004 2 20, p. 60.

      (8)  OL L 48, 2005 2 19, p. 28.

      (9)  OL L 48, 2006 2 18, p. 26.

      (10)  OL L 53, 2007 2 22, p. 23.

      PRIEDAS
      Briuselis
      Europos Sąjunga teikia didelę reikšmę AKR ir EB partnerystės susitarimo 9 straipsnio nuostatoms. Esminiai partnerystės susitarimo principai – pagarba žmogaus teisėms, demokratinėms institucijoms ir teisinės valstybės principams – yra mūsų santykių pagrindas.
      2002 m. vasario 19 d. laišku Europos Sąjunga Jus informavo apie savo sprendimą užbaigti konsultacijas, surengtas pagal AKR ir EB partnerystės susitarimo 96 straipsnį, ir imtis tam tikrų „atitinkamų priemonių“, kaip numatyta to susitarimo 96 straipsnio 2 dalies c punkte.
      2003 m. vasario 19 d., 2004 m. vasario 19 d., 2005 m. vasario 18 d., 2006 m. vasario 15 d., 2007 m. vasario 21 d. ir 2008 m. vasario 19 d. laiškais Europos Sąjunga Jus informavo apie savo sprendimus nepanaikinti „atitinkamų priemonių“ ir pratęsti jų taikymo laikotarpį atitinkamai iki 2004 m. vasario 20 d., 2005 m. vasario 20 d., 2006 m. vasario 20 d., 2007 m. vasario 20 d., 2008 m. vasario 20 d. ir 2009 m. vasario 20 d.
      Europos Sąjunga palankiai vertina tai, kad Pietų Afrikos vystymosi bendrijai (SADC) padedant Zimbabvėje buvo pasiektas šalių susitarimas. Ji tikisi, kad nauja Vyriausybė pademonstruos ryžtą vykdyti reformas, taip pat pagarbą teisinės valstybės principams, žmogaus teisėms ir demokratizavimo procesui.
      Vis dėlto praėjus 12 mėnesių nuo naujausių sprendimų dėl atitinkamų priemonių priėmimo Europos Sąjunga mano, kad penkiose 2002 m. vasario 18 d. Tarybos sprendime nurodytose srityse reikšmingos pažangos nepadaryta.
      Atsižvelgdama į tai, Europos Sąjunga nemano, kad atitinkamos priemonės dar gali būti panaikintos, todėl ji nusprendė pratęsti jų taikymo laikotarpį iki 2010 m. vasario 20 d. belaukiant, kol vėl bus pradėtos konsultacijos.
      Europos Sąjunga dar kartą pabrėžia, kad ji nebaudžia Zimbabvės gyventojų ir kad toliau prisidės prie humanitarinio pobūdžio veiksmų bei projektų, kuriais tiesiogiai remiami gyventojai, ypač socialiniame sektoriuje, taip pat demokratizacijos, pagarbos žmogaus teisėms ir teisinės valstybės principams srityse, kurioms šios priemonės neturi įtakos.
      Europos Sąjunga nori pakartoti, kad atitinkamų priemonių taikymas pagal AKR ir EB partnerystės susitarimo 96 straipsnį nėra kliūtis politiniam dialogui, kuris numatytas to paties susitarimo 8 straipsnyje.
      Atsižvelgdama į tai, Europos Sąjunga dar kartą nori pabrėžti, koks jai svarbus būsimas EB ir Zimbabvės bendradarbiavimas, ir patvirtinti pasiryžimą tęsti dialogą bei siekti tokios padėties artimiausiu metu, kad būtų galima vėl pradėti visapusiškai bendradarbiauti.
      Pagarbiai,

            Komisijos vardu

            Tarybos vardu


title: 1996 m. gruodžio 6 d. Tarybos sprendimas dėl Susitarimo, sudaromo pasikeičiant laiškais, tarp Europos bendrijos iš vienos pusės ir Norvegijos Karalystės iš kitos pusės dėl 2 protokolo prie Susitarimo tarp Europos bendrijos ir Norvegijos Karalystės sudarymo

text:
Svarbus teisinis pranešimas

|

31996D0753

Oficialusis leidinys L 345 , 31/12/1996 p. 0078 - 0078

		Tarybos Sprendimas1996 m. gruodžio 6 d.dėl Susitarimo, sudaromo pasikeičiant laiškais, tarp Europos bendrijos iš vienos pusės ir Norvegijos Karalystės iš kitos pusės dėl 2 protokolo prie Susitarimo tarp Europos bendrijos ir Norvegijos Karalystės sudarymo(96/753/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač jos 113 straipsnį ir 228 straipsnio 2 dalies pirmąjį sakinį,atsižvelgdama į Komisijos pasiūlymą,kadangi, siekiant atsižvelgti į Austrijos Respublikos, Suomijos Respublikos ir Švedijos Respublikos prisijungimą prie Europos Sąjungos ir Urugvajaus derybų raundo metu sudarytą susitarimą, sudaromą pasikeičiant laiškais, tarp Europos bendrijos iš vienos pusės ir Norvegijos Karalystės iš kitos pusės buvo sudarytas Susitarimas dėl 2 protokolo prie Susitarimo tarp Europos bendrijos ir Norvegijos Karalystės [1];kadangi šis susitarimas turėtų būti priimtas,NUSPRENDĖ:1 straipsnisBendrijos vardu priimamas Susitarimas, sudarytas pasikeičiant laiškais, tarp Europos bendrijos iš vienos pusės ir Norvegijos Karalystės iš kitos pusės dėl 2 protokolo prie Susitarimo tarp Europos bendrijos ir Norvegijos Karalystės.Susitarimo tekstas pridedamas prie šio sprendimo.2 straipsnisKomisija, padedant Reglamento (EB) Nr. 3448/93 [2] 15 straipsnyje minimam Komitetui, to Reglamento 16 straipsnyje nustatyta tvarka priima išsamias šio sprendimo taikymo taisykles.3 straipsnisTarybos pirmininkas yra įpareigojamas paskirti asmenį, įgaliotą pasirašyti 1 straipsnyje minimą susitarimą, tokiu būdu susaistant Bendriją.Priimta Briuselyje, 1996 m. gruodžio 6 d.Tarybos varduPirmininkasD. Spring[1] OL L 171, 1973 6 27, p. 1.[2] OL L 318, 1993 12 20, p. 18.--------------------------------------------------


title: 2009/472/EB: 2009 m. balandžio 6 d. Tarybos sprendimas dėl konsultacijų su Mauritanijos Islamo Respublika pagal AKR-EB partnerystės susitarimo 96 straipsnį užbaigimo

text:
19.6.2009

               LT

               Europos Sąjungos oficialusis leidinys

               L 156/26

      TARYBOS SPRENDIMAS

   2009 m. balandžio 6 d.
   dėl konsultacijų su Mauritanijos Islamo Respublika pagal AKR-EB partnerystės susitarimo 96 straipsnį užbaigimo
   (2009/472/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2000 m. birželio 23 d. Kotonu pasirašytą AKR-EB partnerystės susitarimą (toliau – AKR-EB susitarimas), ir ypač į jo 96 straipsnį,
   atsižvelgdama į Taryboje posėdžiavusių valstybių narių Vyriausybių atstovų Vidaus susitarimą dėl priemonių, kurių reikia imtis, ir tvarkos, kurios reikia laikytis siekiant įgyvendinti AKR-EB partnerystės susitarimą (1), ir ypač į jo 3 straipsnį,
   atsižvelgdama į Komisijos pasiūlymą,
   kadangi:

               (1)

               Nesilaikyta AKR-EB susitarimo 9 straipsnyje nurodytų esminių veiksnių.

               (2)

               Remiantis AKR-EB susitarimo 96 straipsniu, 2008 m. spalio 20 d. pradėtos konsultacijos su Afrikos, Karibų ir Ramiojo vandenyno (AKR) šalimis bei Mauritanijos Islamo Respublika, kurioms vykstant valdžią paėmusios karinės chuntos atstovai nepateikė priimtinų pasiūlymų ir įsipareigojimų. Nepaisant suteikto papildomo vieno mėnesio termino, nepateikta jokios naujos informacijos,

         NUSPRENDĖ:
   1 straipsnis
   Konsultacijos su Mauritanijos Islamo Respublika pagal AKR-EB susitarimo 96 straipsnį užbaigiamos.
   2 straipsnis
   Patvirtinamos AKR-EB susitarimo 96 straipsnio 2 dalies c punkte numatytos atitinkamos priemonės, išdėstytos priede pateikiamame laiške.
   3 straipsnis
   Šis sprendimas įsigalioja jo priėmimo dieną.
   Šis sprendimas galioja 2011 m. balandžio 6 d. Jis reguliariai peržiūrimas ne rečiau kaip kas 6 mėnesius, atsižvelgiant į Europos Sąjungai pirmininkaujančios valstybės narės ir Komisijos bendras stebėjimo misijas.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Liuksemburge, 2009 m. balandžio 6 d.

            Tarybos vardu

            Pirmininkas

         J. POSPÍŠIL

      (1)  OL L 317, 2000 12 15, p. 376.

      PRIEDAS
      Pone Generole,
      Europos Sąjunga teikia daug svarbos 2000 m. birželio 23 d. Kotonu pasirašyto AKR-EB partnerystės susitarimo (toliau – AKR-EB susitarimas) 9 straipsnyje išdėstytiems esminiams veiksniams, susijusiems su žmogaus teisėmis, demokratijos principais ir teisine valstybe, kuriais grindžiama AKR-EB partnerystė.
      Atsižvelgdama į tai, po 2008 m. rugpjūčio 6 d. įvykdyto karinio perversmo Europos Sąjunga nedelsdama pasmerkė šį perversmą ir ne kartą paragino gerbti demokratiją bei nuo 2007 m. sukurtą teisėtą institucinę sistemą. Taikydama AKR-EB susitarimo 96 straipsnį ir laikydamasi nuomonės, kad valstybės perversmu šiurkščiai pažeisti minėto susitarimo 9 straipsnyje išvardyti esminiai veiksniai, Europos Sąjunga užmezgė politinį dialogą su šalies valdžia, po kurio pradėtos konsultacijos siekiant išnagrinėti padėtį ir galimus kuo greitesnio konstitucinės tvarkos atkūrimo bendru sutarimu būdus.
      2008 m. spalio 20 d. Paryžiuje įvykusiame susitikime, kuriuo pradėtos šios konsultacijos, Mauritanijos šalis negalėjo pateikti Europos Sąjungai priimtinų pasiūlymų. Būdama atvira dialogui ir suprasdama, kad politinė padėtis Mauritanijoje sudėtinga, Europos Sąjunga pirmiausia pasiūlė mėnesį nenutraukti konsultacijų, kartu nurodydama, kad Mauritanijos šaliai pateikus potencialiai priimtiną sprendimą būtų galima surengti naują konsultacinį susitikimą. Ji taip pat pranešė AKR valstybėms ir Mauritanijos šaliai, kad negavus naujos informacijos konsultacijos bus baigtos ir bus patvirtintos atitinkamos priemonės.
      Keliuose Afrikos Sąjungos pirmininkaujamuose susitikimuose Europos Sąjunga ir penkios tarptautinės organizacijos, kurios buvo Tarptautinės ryšių palaikymo su Mauritanija grupės narės, aiškiai nurodė bendru sutarimu pagrįsto krizės politinio sprendimo esminius veiksnius.
      Tarptautinė ryšių palaikymo grupė dar kartą susitiko 2009 m. sausio 28 d., Afrikos Sąjungos patvirtintų atskirų sankcijų įsigaliojimo išvakarėse, ir 2009 m. vasario 20 d.; buvo nustatyta, kad yra keli pasiūlymai, kaip išspręsti krizę, įskaitant šalies valdžios pasiūlymą, kuris buvo įvertintas kaip nepakankamas. Tarptautinė ryšių palaikymo grupė pasiūlė Mauritanijos šalims pradėti atvirą nacionalinį politinį dialogą globojant Afrikos Sąjungos pirmininkui, kad būtų bendru sutarimu atkurta konstitucinė tvarka.

         Konstitucinės tvarkos atkūrimo papildomos atitinkamos priemonės

      Remdamasi tuo, kas pirmiau išdėstyta, Europos Sąjunga nusprendė užbaigti konsultacijų laikotarpį ir pagal AKR-EB susitarimo 96 straipsnio 2 dalies c punktą patvirtinti toliau išvardytas atitinkamas priemones. Atsižvelgiant į nepatenkinamą dabartinę padėtį ir faktinį bendradarbiavimo daugelyje sričių sustabdymą, tomis atitinkamomis priemonėmis siekiama palaipsniui atnaujinti bendradarbiavimą, toliau išvardytais etapais bendru sutarimu atkuriant konstitucinę tvarką:

                  1.

                  Dabartinė padėtis ir neatidėliotinos priemonės

                  2.

                  Bendru sutarimu pagrįstas krizės sprendimas, atitinkantis tarptautinės bendrijos pasiūlytus esminius veiksnius, visų pirma rinkimų sistemos, kuri sudarytų sąlygas patikimoms institucijoms vadovaujant neutraliai Vyriausybei surengti laisvus, skaidrius ir atstovaujamuosius prezidento rinkimus, sukūrimas vykstant visa apimančiam ir atviram politiniam dialogui

                  3.

                  Faktinis ir neatšaukiamas pirmiau nurodyto krizės sprendimo įgyvendinimas

                  4.

                  Visiškas konstitucinės tvarkos atkūrimas Mauritanijoje. Tai bus pasiekta tuomet, kai į valdžią ateis teisėtas valstybės vadovas, o konstitucija galios ir jos bus laikomasi

            1.   Dabartinė padėtis ir neatidėliotinos priemonės
      Patvirtinamos pirmiau apibūdintos priemonės. Šios ribojamosios bendradarbiavimo priemonės nedarys įtakos nei humanitarinei pagalbai, nei tiesioginei Mauritanijos gyventojams ir pilietinei visuomenei skiriamai paramai.
      Su visomis Mauritanijos šalimis bus palaikomas AKR-EB susitarimo 8 straipsnyje numatytas politinis dialogas kartu su atitinkamomis priemonėmis, kaip nurodyta AKR-EB susitarimo VII priedo 2 straipsnio 5 dalyje. Šis dialogas bus vykdomas derinant veiklą su Tarptautine ryšių palaikymo su Mauritanija grupe ir galės būti intensyvinamas, kai tik bus pritarta bendru sutarimu pagrįstam sprendimui dėl konstitucinės tvarkos atkūrimo.

                  A.

                  Jau pradėti projektai ir dešimtojo EPF orientacinė nacionalinė programa, išskyrus toliau išvardytas išimtis ir pakeitimus, laikinai nevykdomi iki laipsniško bendradarbiavimo atkūrimo toliau nurodytomis sąlygomis.

                  B.

                  Europos Komisija pasilieka teisę nedelsdama savo iniciatyva perimti EPF nacionalinės įgaliojimus suteikiančios institucijos funkcijas.

                  C.

                  Kadangi de facto, tačiau ne de jure esančios valdžios įgyvendinamos sektorių politikos raidos ir sprendimų stebėjimas daro įtaką šiuo metu dar vykstančiam bendradarbiavimui, Komisijos tarnybos, tikėdamosi galimo bendradarbiavimo atnaujinimo priėmus tarptautinei bendrijai priimtiną krizės sprendimą, toliau dalyvaus techniniu lygiu vykstančiame dialoge dėl įvairių sektorių Mauritanijos politikos, nors šis dialogas ir negali būti laikomas po 2008 m. rugpjūčio 6 d. valstybės perversmo atėjusios valdžios teisėtumo pripažinimu.

                  D.

                  Mokėjimai pagal jau vykdomas sutartis bus atlikti remiantis atitinkamais finansavimo sprendimais. Kalbama apie šiuos projektus:

                              —

                              Rosso–Boghé ir Kaedi–Gouaraye keliai bei techninė pagalba Transporto ministerijai,

                              —

                              projektas „Adraro oazės kūrimas“: baigiami vykdyti einamieji įsipareigojimai,

                              —

                              vandens infrastruktūros priemonė: tęsiamos trys šiuo metu vykdomos sutartys,

                              —

                              energetikos priemonė: tęsiamos šiuo metu vykdomos sutartys,

                              —

                              nacionalinės įgaliojimus suteikiančios institucijos rėmimo programa: programai užbaigti reikalingos priemonės,

                              —

                              regioninė saulės energijos programa: tęsiamos Mauritanijoje vykdomos sutartys,

                              —

                              pilietinės visuomenės rėmimo programa: pagal Europos Komisijos tiesiogiai administruojamus kvietimus teikti pasiūlymus toliau įgyvendinama su valdymu susijusi veikla,

                              —

                              nacionalinės kelių priežiūros įmonės rėmimo programa (ENER): toliau vykdomi tik esami sutartiniai įsipareigojimai,

                              —

                              pagal regioninį B paketą pasirašyta dotacijos sutartis dėl užtvindytų Senegalo upės regiono vietovių atkūrimo,

                              —

                              parama vietos valdžiai (skiriama ne pagal EPF): Nuakšoto savivaldybės vandens valdymo gerinimo projektas ir partnerystė dėl paramos Boustilla savivaldybės mokyklų sistemai,

                              —

                              Zazou valymo projektas (ne pagal EPF, bendrai finansuojamos NVO).

                  E.

                  Laikantis finansavimo susitarimų bus galima pasirašyti naujas sutartis įgyvendinant šias programas:

                              —

                              kvietimų teikti vietines paraiškas nevalstybinių subjektų ir demokratijos bei žmogaus teisių srityje (ne pagal EPF) skelbimas. Kvietimai teikti paraiškas vietos valdžiai remti laikinai neskelbiami,

                              —

                              migracijos srautų valdymo rėmimo projekto įgyvendinimas iš devintojo EPF AKR regioninių lėšų,

                              —

                              pabėgėlių grįžimo rėmimo projekto įgyvendinimas koordinuojant ir derinant su Europos Komisijos humanitarinės pagalbos tarnybos (ECHO) jau teikiama parama, tačiau tik tuo atveju, jei projektą bus galima įgyvendinti dėl padėties Mauritanijoje ir jei bus laikomasi sutartinių sąlygų.

                  F.

                  Nauji projektai galės būti identifikuojami ir rengiami šiose srityse:

                              —

                              kovos su maisto krize srityje siūloma sutelkti dešimtojo EPF regioninio B paketo lėšas, siekiant planuoti tikslinę 2 080 000 EUR paramą gyventojams, kurią įgyvendintų tarptautinė organizacija ir (arba) NVO, tačiau šia veikla nebūtų suteikta jokia tiesioginė parama administracijai, valstybei ar jos įstaigoms,

                              —

                              pagal naują maisto priemonę ir teminę maisto saugos eilutę bus galima planuoti Mauritanijai skirtą paketą, vykdant žemės ūkio rėmimo projektus, kuriuos įgyvendinti galės tarptautinės arba nevyriausybinės organizacijos,

                              —

                              dešimtojo EPF nacionalinėje orientacinėje programoje numatyta skirti orientacinę 40 mln. EUR paramos biudžetui sumą. Šis projektas galės būti identifikuotas ir parengtas tik visiškai atkūrus konstitucinę tvarką, kaip apibūdinta 4 punkte, jeigu bus laikomasi bendrų finansavimo reikalavimų atitikties sąlygų, kurios taikomos šios rūšies programų įgyvendinimui,

                              —

                              nuo šiol šios programos orientacinė suma sumažinama iki 25 mln. EUR. Iš 15 mln. EUR, kurie liks nepanaudoti, 10 mln. EUR bus įtraukti į rezervą galimai paramai rinkimams siekiant išspręsti krizę konstituciniu būdu, atitinkančiu tarptautinės bendrijos reikalavimus. Likę 5 mln. EUR bus įtraukti į rezervą, be kita ko, humanitarinėms krizėms, kurios galėtų kilti dėl 2008 m. rugpjūčio 6 d. valstybės perversmo sukeltos krizės, spręsti,

                              —

                              migracijos srautų valdymo rėmimo programa, kuriai pagal nacionalinę orientacinę programą numatyta skirti 8 mln. EUR, išimties tvarka bus identifikuota ir parengta prieš atkuriant bendradarbiavimą, remiantis tikslais ir prioritetais, kurie turi būti nustatyti.

            2.   Priimtinas bendru sutarimu pagrįstas sprendimas
      Ši padėtis reiškia, kad Mauritanijos šalys faktiškai pasiekė įvado 2 punkte apibūdintą susitarimą.

                  G.

                  Bus leista įgyvendinti šiuos projektus:

                              —

                              Nouadhibou rūdos uostas: derybos dėl uosto renovavimo sutarties ir jos pasirašymas, jei tai bus įmanoma dėl galiojančių teisės aktų ir kvietimo dalyvauti konkurse rezultatų. Atsižvelgiant į tai, kad nustatyta ir nekeičiama šio projekto įgyvendinimo data yra 2011 m. gruodžio 31 d., yra reali rizika, kad bus prarastas šio projekto finansavimas (45 mln. EUR). Komisija išnagrinės visas galimybes šiai rizikai, kuri laikui bėgant auga, sumažinti,

                              —

                              senų laivų laužo pašalinimo iš Nouadhibou uosto projekto programos pakeitimas, nes nuo 2008 m. gruodžio 31 d. tam skirtos STABEX lėšos (23 mln. EUR) pervestos į dešimtąjį EPF. Jei nebūtų įvykęs valstybės perversmas, šio projekto sutartis būtų buvusi pasirašyta 2008 m. pabaigoje. Naujo projekto programos sudarymo, identifikavimo ir rengimo procedūros bus pradėtos nedelsiant, kad kuo greičiau, kai tik tai bus įmanoma dėl politinės padėties (priimtino bendru sutarimu pagrįsto sprendimo), būtų galima pradėti įgyvendinimo etapą,

                              —

                              anksčiau sustabdytų kvietimų teikti paraiškas vietos valdžiai remti skelbimas.

            3.   Krizės sprendimo įgyvendinimas
      Ši padėtis reiškia, kad neatšaukiamai įgyvendinamas įvado 3 punkte apibūdintas bendru sutarimu pagrįstas krizės sprendimo būdas.

                  H.

                  Bus atnaujintas papildomas bendradarbiavimas. Jis galėtų apimti:

                              —

                              galimą paramą naujiems rinkimams ir galimą jų stebėjimą,

                              —

                              tolesnį teisingumo rėmimo programos įgyvendinimą,

                              —

                              Europos programos, susijusios su vietos savivaldos institucijų ir jų tarnybų stiprinimu, įgyvendinimą,

                              —

                              visų pagal aštuntąjį ir devintąjį EPF pasirašytų arba numatytų programų ir projektų, su kuriais susijusios sutartys dar nebuvo sudarytos, įgyvendinimą.

            4.   Visiškas konstitucinės tvarkos atkūrimas

                  I.

                  Mauritanijoje visiškai atkūrus konstitucinę tvarką, remiantis AKR-EB susitarimo 96 straipsnio 2 dalies a punkto ketvirta pastraipa bus galima panaikinti visus išvardytus apribojimus. Tai sudarys sąlygas įgyvendinti visą dešimtojo EPF orientacinę programą (156 mln. EUR), kartu atsižvelgiant į galimus poreikius peržiūrėti šią programą dėl 2008 m. rugpjūčio 6 d. valstybės perversmo sukeltų neigiamų socialinių, ekonominių ir politinių pasekmių.

         Atitinkamų priemonių stebėsena

      Europos Sąjunga toliau atidžiai stebės padėties Mauritanijoje raidą ir prireikus galės paremti bendru sutarimu pagrįsto politinio krizės sprendimo įgyvendinimą, jei sprendime bus atsižvelgta į tarptautinės bendrijos nustatytus pirmiau išvardytus esminius elementus. Tuo tikslu bus reguliariai organizuojamos stebėjimo misijos.
      Europos Sąjunga pasilieka teisę peržiūrėti ir keisti pirmiau nurodytas priemones, siekiant atsižvelgti į tolesnius padėties Mauritanijoje pokyčius.
      Reiškiame Jums, Pone Generole, mūsų didžiausią pagarbą.

            Komisijos vardu

         José Manuel BARROSO

            Tarybos vardu

         J. POSPÍŠIL


title: 2006/635/Euratomas: 2006 m. balandžio 4 d. Komisijos sprendimas dėl Europos atominės energijos bendrijos (Euratomas) ir Ukrainos ministrų kabineto bendradarbiavimo taikiai naudojant branduolinę energiją susitarimo sudarymo ir pasirašymo

text:
22.9.2006

               LT

               Europos Sąjungos oficialusis leidinys

               L 261/26

         KOMISIJOS SPRENDIMAS
   2006 m. balandžio 4 d.
   dėl Europos atominės energijos bendrijos (Euratomas) ir Ukrainos ministrų kabineto bendradarbiavimo taikiai naudojant branduolinę energiją susitarimo sudarymo ir pasirašymo
   (2006/635/Euratomas)
   EUROPOS BENDRIJŲ KOMISIJA,
   atsižvelgdama į Europos atominės energijos bendrijos steigimo sutartį, ypač į jos 101 straipsnio antrą pastraipą,
   atsižvelgdama į 2004 m. rugsėjo 24 d. Tarybos sprendimą dėl Europos atominės energijos bendrijos (Euratomas) ir Ukrainos ministrų kabineto bendradarbiavimo taikiai naudojant branduolinę energiją susitarimo sudarymo, pavesto Komisijai (1),
   kadangi:

               (1)

               Europos atominės energijos bendrijos (Euratomas) ir Ukrainos ministrų kabineto bendradarbiavimo taikiai naudojant branduolinę energiją susitarimas turėtų būti sudarytas.

               (2)

               Komisija turėtų paskirti asmenis, įgaliotus pasirašyti Europos atominės energijos bendrijos ir Ukrainos ministrų kabineto bendradarbiavimo taikiai naudojant branduolinę energiją susitarimą,

         NUSPRENDĖ:
   1 straipsnis
   Europos atominės energijos bendrijos vardu nuspręsta sudaryti Europos atominės energijos bendrijos (Euratomas) ir Ukrainos ministrų kabineto bendradarbiavimo taikiai naudojant branduolinę energiją susitarimą.
   Susitarimo tekstas pridedamas prie šio sprendimo.
   2 straipsnis
   Už energetiką atsakingas Komisijos narys ar jo šiam tikslui paskirtas asmuo įgaliojamas Europos atominės energijos bendrijos vardu pasirašyti Europos atominės energijos bendrijos (Euratomas) ir Ukrainos ministrų kabineto bendradarbiavimo taikiai naudojant branduolinę energiją susitarimą.

      Priimta Briuselyje, 2006 m. balandžio 4 d.

            Komisijos vardu

         Andris PIEBALGS

            Komisijos narys

      (1)  Dar nepaskelbta Oficialiajame leidinyje.


title: 1987 m. lapkričio 17 d. Komisijos sprendimas, iš dalies keičiantis 1987 m. gegužės 26 d. Sprendimą 87/305/EEB dėl viešųjų pirkimų patariamojo komiteto įsteigimo

text:
Svarbus teisinis pranešimas

|

31987D0560

Oficialusis leidinys L 338 , 28/11/1987 p. 0037 - 0037 specialusis leidimas suomių kalba: skyrius 6 tomas 2 p. 0172  specialusis leidimas švedų kalba: skyrius 6 tomas 2 p. 0172

		Komisijos sprendimas1987 m. lapkričio 17 d.iš dalies keičiantis 1987 m. gegužės 26 d. Sprendimą 87/305/EEB dėl viešųjų pirkimų patariamojo komiteto įsteigimo(87/560/EEB)EUROPOS BENDRIJŲ KOMISIJA,atsižvelgdama į Europos ekonominės bendrijos steigimo sutartį,kadangi Komisija savo Sprendimu 87/305/EEB [1] įsteigė viešųjų pirkimų patariamąjį komitetą, kurio uždavinys yra padėti tvarkant ekonominius, techninius, teisinius ir socialinius viešųjų pirkimų reikalus;kadangi minėto sprendimo 3 straipsnyje buvo nustatytas didžiausias 24 komiteto narių skaičius;kadangi nustatytas narių skaičius yra nepakankamas, kad komitetas galėtų veiksmingai atlikti savo funkcijas, ypač vertinant viešųjų pirkimų socialinį aspektą, todėl reikia tą skaičių padidinti,NUSPRENDĖ:1 straipsnis"Komitetą sudaro ne daugiau kaip 25 nariai".2 straipsnisŠis sprendimas įsigalioja 1987 m. lapkričio 17 d.Priimta Briuselyje, 1987 m. lapkričio 17 d.Komisijos varduCockfieldPirmininko pavaduotojas[1] OL L 152, 1987 6 12, p. 32.--------------------------------------------------


Svarbus teisinis pranešimas

|

52007BP0118(01)

1. 2007 m. balandžio 24 d. Europos Parlamento sprendimas dėl 2005 finansinių metų Europos darbuotojų saugos ir sveikatos agentūros biudžeto įvykdymo patvirtinimo (C6-0392/2006 - 2006/2159(DEC))

Oficialusis leidinys 074 E , 20/03/2008 p. 0214 - 0215

		1.2007 m. balandžio 24 d. Europos Parlamento sprendimas dėl 2005 finansinių metų Europos darbuotojų saugos ir sveikatos agentūros biudžeto įvykdymo patvirtinimo (C6-0392/2006 — 2006/2159(DEC))Europos Parlamentas,- atsižvelgdamas į Europos darbuotojų saugos ir sveikatos agentūros 2005 finansinių metų galutines metines ataskaitas [1],- atsižvelgdamas į Audito Rūmų ataskaitą dėl Europos darbuotojų saugos ir sveikatos agentūros 2005 finansinių metų galutinių metinių ataskaitų kartu su Agentūros atsakymais [2],- atsižvelgdamas į 2007 m. vasario 27 d. Tarybos rekomendaciją (5711/2007 — C6-0080/2007),- atsižvelgdamas į EB sutartį ir ypač į jos 276 straipsnį,- atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [3], ypač į jo 185 straipsnį,- atsižvelgdamas į 1994 m. liepos 18 d. Tarybos reglamentą (EB) Nr. 2062/94 dėl Europos darbuotojų saugos ir sveikatos agentūros įsteigimo [4], ypač į jo 14 straipsnį,- atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje [5], ypač į jo 94 straipsnį,- atsižvelgdamas į Darbo tvarkos taisyklių 71 straipsnį ir V priedą,- atsižvelgdamas į Biudžeto kontrolės komiteto pranešimą ir Užimtumo ir socialinių reikalų komiteto nuomonę (A6-0105/2007),1. suteikia patvirtinimą Europos darbuotojų saugos ir sveikatos agentūros direktoriui, kad Agentūros 2005 finansinių metų biudžetas įvykdytas;2. išdėsto savo pastabas toliau pateikiamoje rezoliucijoje;3. paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos darbuotojų saugos ir sveikatos agentūros direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).[1] OL C 266, 2006 10 31, p. 19.[2] OL C 312, 2006 12 19, p. 24.[3] OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).[4] OL L 216, 1994 8 20, p. 1. Reglamentas su paskutiniais padarytais Reglamentu (EB) Nr. 1112/2005 (OL L 184, 2005 7 15, p. 5).[5] OL L 357, 2002 12 31, p. 72.--------------------------------------------------


title: 2005/400/EB, Euratomas: 2005 m. gegužės 23 d. Tarybos sprendimas, dėl Europos ekonomikos ir socialinių reikalų komiteto Estijos nario skyrimo

text:
28.5.2005

               LT

               Europos Sąjungos oficialusis leidinys

               L 135/20

      TARYBOS SPRENDIMAS

   2005 m. gegužės 23 d.
   dėl Europos ekonomikos ir socialinių reikalų komiteto Estijos nario skyrimo
   (2005/400/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 259 straipsnį,
   atsižvelgdama į Europos atominės energijos bendrijos steigimo sutartį, ypač į jos 167 straipsnį,
   atsižvelgdama į 2002 m. rugsėjo 17 d. Tarybos sprendimą 2002/758/EB, Euratomas dėl Ekonomikos ir socialinių reikalų komiteto narių skyrimo laikotarpiui nuo 2002 m. rugsėjo 21 d. iki 2006 m. rugsėjo 20 d. (1),
   atsižvelgdama į Estijos Vyriausybės pasiūlytą kandidatūrą,
   atsižvelgdama į Komisijos nuomonę,
   kadangi:
   dėl Kalev KREEGIPUU atsistatydinimo, apie kurį Tarybai buvo pranešta 2004 m. rugsėjo 3 d., Europos ekonomikos ir socialinių reikalų komiteto nario vieta tapo laisva,
   NUSPRENDĖ:
   Vienintelis straipsnis
   Kaul NURM skiriamas Europos ekonomikos ir socialinių reikalų komiteto nariu vietoje Kalev KREEGIPUU likusiam pastarojo asmens kadencijos laikui iki 2006 m. rugsėjo 20 d.

      Priimta Briuselyje, 2005 m. gegužės 23 d.

            Tarybos vardu

            Pirmininkas

         J.-L. SCHILTZ

      (1)  OL L 253, 2002 9 21, p. 9.


title: 2017 m. kovo 29 d. Komisijos sprendimas (ES) 2017/652 dėl pasiūlytos piliečių iniciatyvos „Minority SafePack – milijonas parašų už įvairovę Europoje“ (pranešta dokumentu Nr. C(2017) 2200)

text:
6.4.2017

               LT

               Europos Sąjungos oficialusis leidinys

               L 92/100

         KOMISIJOS SPRENDIMAS (ES) 2017/652
   2017 m. kovo 29 d.
   dėl pasiūlytos piliečių iniciatyvos „Minority SafePack – milijonas parašų už įvairovę Europoje“

         (pranešta dokumentu Nr. C(2017) 2200)

   (Tekstas autentiškas tik anglų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 (1) dėl piliečių iniciatyvos, ypač į jo 4 straipsnį,
   kadangi:

               (1)

               2013 m. rugsėjo 13 d. Komisijos sprendimu C(2013) 5969 atsisakyta užregistruoti pasiūlytą piliečių iniciatyvą „Minority SafePack – milijonas parašų už įvairovę Europoje“ (angl. Minority SafePack – one million signatures for diversity in Europe). 2017 m. vasario 3 d. Europos Sąjungos Bendrasis Teismas savo sprendimu byloje T-646/13 panaikino Komisijos sprendimą, remdamasis tuo, kad Komisija pažeidė jai tenkančią pareigą motyvuoti, nes nenurodė nei to, kurios iš pasiūlytos EPI priede išvardytų priemonių nepatenka į jos kompetenciją, nei šią išvadą pagrindžiančių motyvų. Kad būtų galima imtis būtinų priemonių Bendrojo Teismo sprendimui įvykdyti, Komisija turi priimti naują sprendimą dėl prašymo įregistruoti siūlomą piliečių iniciatyvą;

               (2)

               pasiūlyta piliečių iniciatyva „Minority SafePack – milijonas parašų už įvairovę Europoje“ ES raginama „gerinti tautinėms ir kalbinėms mažumoms priklausančių asmenų apsaugą ir stiprinti kultūrų ir kalbų įvairovę Sąjungoje“;

               (3)

               pasiūlyta piliečių iniciatyva siekiama paraginti ES „priimti kelis teisėkūros aktus, kad būtų pagerinta tautinėms ir kalbinėms mažumoms priklausančių asmenų apsauga ir sustiprinta kultūrų ir kalbų įvairovė Sąjungoje. Šie aktai turi apimti priemones dėl regioninių ir mažumų kalbų, švietimo ir kultūros, regioninės politikos, dalyvavimo, lygybės, audiovizualinės ir kitos žiniasklaidos turinio ir regionų valdžios institucijų teikiamos valstybės paramos.“;

               (4)

               pasiūlytos piliečių iniciatyvos priede konkrečiai nurodoma 11 Sąjungos teisės aktų, kurių pasiūlymus Komisija raginama pateikti:

                           a)

                           Tarybos rekomendacija, remiantis SESV 167 straipsnio 5 dalies antra įtrauka ir SESV 165 straipsnio 4 dalies antra įtrauka, „dėl kultūrų ir kalbų įvairovės Sąjungoje apsaugos ir skatinimo“;

                           b)

                           Europos Parlamento ir Tarybos sprendimas arba reglamentas, remiantis SESV 167 straipsnio 5 dalies pirma įtrauka ir SESV 165 straipsnio 4 dalies pirma įtrauka, „dėl finansavimo programų pakeitimo, kad jos taptų lengviau prieinamos nedidelių regioninių ir mažumų kalbų bendruomenėms“;

                           c)

                           Europos Parlamento ir Tarybos sprendimas arba reglamentas, remiantis SESV 167 straipsnio 5 dalies pirma įtrauka ir SESV 165 straipsnio 4 dalies pirma įtrauka, kuriuo siekiama sukurti kalbų įvairovės centrą, kuris didintų regioninių ir mažumų kalbų svarbos supratimą ir skatintų visų lygių įvairovę ir būtų finansuojamas daugiausia Europos Sąjungos lėšomis;

                           d)

                           Europos Parlamento ir Tarybos reglamentas, remiantis SESV 177 ir 178 straipsniais, kuriuo siekiama pakeisti bendrąsias su ES regioniniais fondais susijusias nuostatas, kad į jas būtų įtraukti tokie teminiai tikslai kaip mažumų apsauga ir kultūrų bei kalbų įvairovės skatinimas;

                           e)

                           Europos Parlamento ir Tarybos reglamentas, remiantis SESV 173 straipsnio 3 dalimi ir 182 straipsnio 1 dalimi, kuriuo siekiama iš dalies pakeisti reglamentą dėl programos „Horizontas 2020“, kad būtų pagerinti papildomos naudos, kurią nacionalinės mažumos ir kultūrų bei kalbų įvairovė galėtų suteikti ES regionų socialinei ir ekonominei plėtrai, tyrimai;

                           f)

                           Tarybos direktyva, reglamentas arba sprendimas, remiantis SESV 20 straipsnio 2 dalimi ir 25 straipsniu, kuria arba kuriuo siekiama sustiprinti nacionalinei mažumai priklausančių piliečių vaidmenį ES, kad į jų teisėtus rūpesčius būtų atsižvelgta renkant Europos Parlamento narius;

                           g)

                           veiksmingos kovos su diskriminacija ir vienodo požiūrio propagavimo priemonės, įskaitant susijusias su nacionalinėmis mažumomis, visų pirma persvarstant galiojančias Tarybos direktyvas dėl vienodo požiūrio, remiantis SESV 19 straipsnio 1 dalimi;

                           h)

                           ES teisės aktų dalinis pakeitimas siekiant užtikrinti beveik vienodą požiūrį į asmenis be pilietybės ir Sąjungos piliečius, remiantis SESV 79 straipsnio 2 dalimi;

                           i)

                           Europos Parlamento ir Tarybos reglamentas, remiantis SESV 118 straipsniu, kuriuo siekiama įvesti vieningą autorių teisę, kuri leistų visą ES laikyti viena vidaus rinka autorių teisės srityje;

                           j)

                           Europos Parlamento ir Tarybos direktyvos 2010/13/ES (2) dalinis pakeitimas siekiant užtikrinti laisvą paslaugų teikimą ir audiovizualinio turinio priėmimą regionuose, kuriuose gyvena tautinės mažumos, remiantis SESV 53 straipsnio 1 dalimi ir 63 straipsniu;

                           k)

                           Tarybos reglamentas arba sprendimas, kuriuo siekiama nustatyti bendrąją išimtį tautinių mažumų ir jų kultūros rėmimo projektams, remiantis SESV 109 straipsniu, 108 straipsnio 4 dalimi arba 107 straipsnio 3 dalies e punktu;

               (5)

               gali būti priimami Sutartims įgyvendinti reikalingi šių sričių Sąjungos teisės aktai:

                           —

                           Europos tautų kultūros ir istorijos geresnio pažinimo ir populiarinimo; europinės reikšmės kultūros paveldo išsaugojimo ir apsaugos, nekomercinių kultūrinių mainų, meninės ir literatūrinės kūrybos, įskaitant audiovizualinę sritį,

                           —

                           Europos aspekto švietimo srityje plėtojimo, be kita ko mokant valstybių narių kalbų ir jas populiarinant,

                           —

                           struktūrinių fondų užduočių, prioritetinių tikslų ir organizacijos nustatymo, jei finansuotinais veiksmais stiprinama Sąjungos ekonominė, socialinė ir teritorinė sanglauda,

                           —

                           konkrečių priemonių, kuriomis remiama valstybių narių veikla, kuria siekiama spartinti pramonės prisitaikymą prie struktūrinių pokyčių, skatinti įmonių, ypač mažų ir vidutinių įmonių, iniciatyvai ir plėtrai visoje Sąjungoje palankios aplinkos kūrimą, skatinti įmonėms bendradarbiauti palankios aplinkos kūrimą, siekti geriau panaudoti inovacijų, mokslinių tyrimų ir technologijų plėtros politikos sukuriamą pramonės potencialą,

                           —

                           mokslinių tyrimų ir technologijų plėtros, patvirtinant daugiametę bendrąją programą, kurioje nustatomi Sąjungos veikla siektini moksliniai bei technologiniai tikslai ir atitinkami prioritetai, nurodomos tokios veiklos bendrosios kryptys ir nustatoma Sąjungos finansinio dalyvavimo vykdant bendrąją programą didžiausia bendroji suma ir išsamios taisyklės bei atitinkamos jos dalys kiekvienai nustatytai veiklos sričiai,

                           —

                           teisėtai valstybėje narėje gyvenančių trečiųjų šalių piliečių teisių, įskaitant sąlygas, reglamentuojančias judėjimo ir apsigyvenimo laisvę kitose ES valstybėse narėse,

                           —

                           Europos intelektinės nuosavybės teisių, suteikiančių vienodą intelektinės nuosavybės teisių apsaugą visoje Sąjungoje, kūrimo ir centralizuoto Sąjungos lygmeniu taikomos leidimo suteikimo, koordinavimo ir priežiūros tvarkos nustatymo,

                           —

                           valstybių narių įstatymų ir kitų teisės aktų nuostatų dėl savarankiškai dirbančių asmenų veiklos pradėjimo ir vertimosi ja koordinavimo,

                           —

                           valstybių narių teikiamos pagalbos, kuriai netaikoma SESV 108 straipsnio 2 dalyje nustatyta procedūra, kategorijų nustatymo;

               (6)

               dėl šių priežasčių, kadangi pasiūlyta piliečių iniciatyva siekiama, kad Komisija pateiktų Sutartims įgyvendinti reikalingų Sąjungos teisės aktų pasiūlymų, nurodytų 4 konstatuojamosios dalies a–e ir h–k punktuose, nėra taip, kad ta iniciatyva akivaizdžiai nepatektų į Komisijos įgaliojimus pagal reglamento 4 straipsnio 2 dalies b punktą pateikti pasiūlymą dėl Sutartims įgyvendinti reikalingo Sąjungos teisės akto;

               (7)

               Sutartims įgyvendinti reikalingas Sąjungos teisės aktas, kuriuo siekiama sustiprinti nacionalinei mažumai priklausančių piliečių vaidmenį ES, kad į jų teisėtus rūpesčius būtų atsižvelgta renkant Europos Parlamento narius, negali būti priimtas. Sąjungos piliečių teisės nustatytos SESV 20 straipsnio 2 dalyje. Tarp šių teisių – teisė balsuoti ir būti kandidatais Europos Parlamento rinkimuose valstybėje narėje, kurioje jie gyvena, tomis pačiomis sąlygomis kaip ir tos valstybės piliečiai. SESV 25 straipsnyje nustatyta, kad, remdamasi Komisijos ataskaita, Taryba spręsdama pagal specialią teisėkūros procedūrą ir Europos Parlamentui pritarus, gali vieningai priimti nuostatas dėl 20 straipsnio 2 dalyje išvardytų teisių įtvirtinimo arba papildymo. Tačiau tokiomis nuostatomis įtvirtintos arba papildytos teisės turi būti nukreiptos prieš kitas valstybes nares nei ta, kurios pilietybę turi Sąjungos pilietis, arba prieš Sąjungos institucijas. Pasiūlytos piliečių iniciatyvos „Minority SafePack – milijonas parašų už įvairovę Europoje“ numatytame teisės akte – priešingai – panašių išlygų nenumatyta. Taigi juo būtų taip pat nustatytos teisės, vykdytinos tos valstybės narės atžvilgiu, kurios pilietybę turi Sąjungos pilietis. Todėl SESV 25 straipsnis ir 20 straipsnio 2 dalis negali būti teisinis pagrindas, kuriuo remiantis būtų priimtas Sutartims įgyvendinti reikalingas Sąjungos teisės aktas, „kuriuo siekiama sustiprinti nacionalinei mažumai priklausančių piliečių vaidmenį ES, kad į jų teisėtus rūpesčius būtų atsižvelgta renkant Europos Parlamento narius“. Pasiūlyta piliečių iniciatyva „Minority SafePack – milijonas parašų už įvairovę Europoje“ numatytas teisės aktas iš esmės būtų susijęs su nuostatomis, kuriomis reglamentuojamas Europos Parlamento narių rinkimas remiantis tiesiogine visuotine rinkimų teise, tačiau, remiantis SESV 223 straipsniu, Europos Parlamentas rengia pasiūlymą dėl tokių nuostatų pagal visose valstybėse narėse taikomą vienodą tvarką arba pagal visoms valstybėms narėms bendrus principus. Todėl Komisija nėra Sutartimis įgaliota teikti tokio teisės akto pasiūlymą;

               (8)

               taip pat negali būti priimtas Sutartims įgyvendinti reikalingas Sąjungos teisės aktas dėl veiksmingos kovos su diskriminacija ir vienodo požiūrio propagavimo priemonių, įskaitant susijusių su nacionalinėmis mažumomis, visų pirma persvarstant galiojančias Tarybos direktyvas dėl vienodo požiūrio. Nepriklausomai nuo to, kurioje srityje imasi veiksmų, pagal ES sutarties 3 straipsnio 3 dalį Sąjungos institucijos privalo gerbti „kultūros ir kalbų įvairovę“, o pagal Europos Sąjungos pagrindinių teisių chartijos 21 straipsnio 1 dalį – vengti diskriminavimo dėl „priklausymo tautinei mažumai“, tačiau nė viena iš šių nuostatų nėra teisinis pagrindas institucijoms imtis kokių nors veiksmų. SESV 19 straipsnyje nustatyta, kad, nepažeisdama kitų Sutarčių nuostatų ir neviršydama Sąjungai jomis suteiktų įgaliojimų, Taryba, spręsdama pagal specialią teisėkūros procedūrą ir Europos Parlamentui pritarus, gali vieningai imtis atitinkamų veiksmų, siekdama kovoti su diskriminacija dėl lyties, rasinės arba etninės kilmės, religijos ar tikėjimo, negalios, amžiaus arba seksualinės orientacijos. Tačiau priklausymas nacionalinei mažumai neįtrauktas į išsamų diskriminavimo priežasčių sąrašą. Todėl SESV 19 straipsnis negali būti teisinis pagrindas, kuriuo remiantis būtų priimtas Sutartims įgyvendinti reikalingas Sąjungos teisės aktas dėl „veiksmingos kovos su diskriminacija ir vienodo požiūrio propagavimo priemonių, įskaitant susijusias su nacionalinėmis mažumomis“;

               (9)

               dėl šių priežasčių, kadangi pasiūlyta piliečių iniciatyva siekiama, kad Komisija pateiktų Sutartims įgyvendinti reikalingų Sąjungos teisės aktų pasiūlymus, nurodytus 4 konstatuojamosios dalies f ir g punktuose, ta iniciatyva akivaizdžiai nepatenka į Komisijos įgaliojimus pagal reglamento 4 straipsnio 2 dalies b punktą pateikti pasiūlymą dėl Sutartims įgyvendinti reikalingo Sąjungos teisės akto;

               (10)

               ES sutartimi sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje, inter alia, nustatyta, kad kiekvienam piliečiui turi būti suteikta teisė dalyvauti demokratiniame Sąjungos gyvenime, teikiant Europos piliečių iniciatyvą;

               (11)

               todėl procedūros ir sąlygos, kurių reikia laikytis siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga būtų prieinamesnė;

               (12)

               todėl pasiūlyta piliečių iniciatyva „Minority SafePack – milijonas parašų už įvairovę Europoje“ turėtų būti užregistruota. Pasiūlyta piliečių iniciatyva siekiama, kad Komisija pateiktų Sutartims įgyvendinti reikalingų Sąjungos teisės aktų pasiūlymų, nurodytų 4 konstatuojamosios dalies a–e ir h–k punktuose, todėl turėtų būti renkami pritarimo pasiūlytai piliečių iniciatyvai pareiškimai,

         PRIĖMĖ ŠĮ SPRENDIMĄ:
   1 straipsnis
   1.   Pasiūlyta piliečių iniciatyva „Minority SafePack – milijonas parašų už įvairovę Europoje“ užregistruojama.
   2.   Gali būti renkami pritarimo šiai pasiūlytai piliečių iniciatyvai pareiškimai, remiantis tuo, kad ja Komisija raginama pateikti pasiūlymų dėl

               —

               Tarybos rekomendacijos „dėl kultūrų ir kalbų įvairovės Sąjungoje apsaugos ir skatinimo“;

               —

               Europos Parlamento ir Tarybos sprendimo arba reglamento „dėl finansavimo programų pakeitimo, kad jos taptų lengviau prieinamos nedidelių regioninių ir mažumų kalbų bendruomenėms“;

               —

               Europos Parlamento ir Tarybos sprendimo arba reglamento, kuriuo siekiama sukurti kalbų įvairovės centrą, kuris didintų regioninių ir mažumų kalbų svarbos supratimą ir skatintų visų lygių įvairovę ir būtų finansuojamas daugiausia Europos Sąjungos lėšomis;

               —

               reglamento, kuriuo pritaikomos struktūrinių fondų užduotims, prioritetiniams tikslams ir organizacijai taikomos bendrosios taisyklės, kad būtų atsižvelgiama į mažumų apsaugą ir skatinama kultūrų bei kalbų įvairovė, jei finansuotinais veiksmais stiprinama Sąjungos ekonominė, socialinė ir teritorinė sanglauda;

               —

               Europos Parlamento ir Tarybos reglamento, kuriuo siekiama iš dalies pakeisti reglamentą dėl programos „Horizontas 2020“, kad būtų pagerinti papildomos naudos, kurią nacionalinės mažumos ir kultūrų bei kalbų įvairovė galėtų suteikti ES regionų socialinei ir ekonominei plėtrai, tyrimai;

               —

               ES teisės aktų dalinio pakeitimo siekiant užtikrinti beveik vienodą požiūrį į asmenis be pilietybės ir Sąjungos piliečius;

               —

               Europos Parlamento ir Tarybos reglamento, kuriuo siekiama įvesti vieningą autorių teisę, kuri leistų visą ES laikyti viena vidaus rinka autorių teisės srityje;

               —

               Direktyvos 2010/13/ES dalinio pakeitimo siekiant užtikrinti laisvą paslaugų teikimą ir audiovizualinio turinio priėmimą regionuose, kuriuose gyvena tautinės mažumos;

               —

               Tarybos reglamento arba sprendimo, kuriuo siekiama nustatyti bendrąją išimtį, pagal kurią tautinių mažumų ir jų kultūros rėmimo projektams netaikytina SESV 108 straipsnio 2 dalyje nustatyta procedūra.

         2 straipsnis
   Šis sprendimas įsigalioja 2017 m. balandžio 3 d.
   3 straipsnis
   Šis sprendimas skirtas pasiūlytos piliečių iniciatyvos „Minority SafePack – milijonas parašų už įvairovę Europoje“ organizatoriams (piliečių komiteto nariams), kuriems kaip kontaktiniai asmenys atstovauja Hans Heinrich HANSEN ir Hunor KELEMEN.

      Priimta Briuselyje 2017 m. kovo 29 d.

            Komisijos vardu

         Frans TIMMERMANS

            Pirmininko pavaduotojas

      (1)  OL L 65, 2011 3 11, p. 1.

      (2)  2010 m. kovo 10 d. Europos Parlamento ir Tarybos direktyva 2010/13/ES dėl valstybių narių įstatymuose ir kituose teisės aktuose išdėstytų tam tikrų nuostatų, susijusių su audiovizualinės žiniasklaidos paslaugų teikimu, derinimo (Audiovizualinės žiniasklaidos paslaugų direktyva) (OL L 95, 2010 4 15, p. 1).


title: 2015 m. spalio 5 d. Tarybos sprendimas (ES) 2015/1792, kuriuo skiriami Regionų komiteto Ispanijai atstovaujantys penki nariai ir Ispanijai atstovaujantys penki pakaitiniai nariai

text:
7.10.2015

               LT

               Europos Sąjungos oficialusis leidinys

               L 260/28

         TARYBOS SPRENDIMAS (ES) 2015/1792
   2015 m. spalio 5 d.
   kuriuo skiriami Regionų komiteto Ispanijai atstovaujantys penki nariai ir Ispanijai atstovaujantys penki pakaitiniai nariai
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Ispanijos Vyriausybės pasiūlymus,
   kadangi:

               (1)

               2015 m. sausio 26 d., vasario 5 d. ir birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Rita BARBERÁ NOLLA, Yolanda BARCINA ANGULO, María Dolores de COSPEDAL GARCÍA, Ignacio GONZÁLEZ GONZÁLEZ ir José Antonio MONAGO TERRAZA kadencijai tapo laisvos penkios Regionų komiteto narių vietos;

               (3)

               pasibaigus Enrique BARRASA SÁNCHEZ, Borja COROMINAS FISAS, Teresa GIMÉNEZ DELGADO DE TORRES, María Victoria PALAU TÁRREGA ir Juan Luis SÁNCHEZ DE MUNIÁIN LACASA kadencijai tapo laisvos penkios Regionų komiteto pakaitinių narių vietos,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2020 m. sausio 25 d. Regionų komiteto nariais skiriami:

               —

               D.a Miren Uxue BARCOS BERRUEZO, Presidenta de la Comunidad Foral de Navarra

               —

               D.a Cristina CIFUENTES CUENCAS, Presidenta de la Comunidad de Madrid

               —

               D. Guillermo FERNÁNDEZ VARA, Presidente de la Junta de Extremadura

               —

               D. Emiliano GARCÍA-PAGE SÁNCHEZ, Presidente de la Junta de Comunidades de Castilla-La Mancha

               —

               D. Ximo PUIG I FERRER, Presidente de la Generalidad Valenciana.

         2 straipsnis
   Likusiam kadencijos laikui iki 2020 m. sausio 25 d. Regionų komiteto pakaitiniais nariais skiriami:

               —

               Dña Rosa BALAS TORRES, Directora General de Acción Exterior de la Junta de Extremadura

               —

               Dña. Elena CEBRIÁN CALVO, Consejera de Agricultura, Medio Ambiente, Cambio Climático y Desarrollo Rural de la Generalidad Valenciana

               —

               D. Cruz FERNÁNDEZ MARISCAL, Director General de Relaciones Institucionales y Asuntos Europeos de la Vicepresidencia de la Junta de Comunidades de Castilla-La Mancha

               —

               D.a Yolanda IBARROLA DE LA FUENTE, Directora General de Asuntos Europeos y Cooperación con el Estado de la Comunidad Autónoma de Madrid

               —

               D.a Ana OLLO HUALDE, Consejera de Relaciones Ciudadanas e Institucionales.

         3 straipsnis
   Šis sprendimas įsigalioja jo priėmimo dieną.

      Priimta Liuksemburge 2015 m. spalio 5 d.

            Tarybos vardu

            Pirmininkas

         N. SCHMIT

      (1)  OL L 20, 2015 1 27, p. 42.

      (2)  OL L 31, 2015 2 7, p. 25.

      (3)  OL L 159, 2015 6 25, p. 70.